text:
Башҡорт драма театрының «Антигона» спектаклендә Хор ролен танылған актер Алмас Әмиров уйнайФото: Башҡорт драма театрының матбуғат хеҙмәте
Башҡорт драма театрының «Антигона» спектаклендә Хор ролен танылған актер Алмас Әмиров уйнай
Башҡорт драма театрының «Антигона» спектаклендә Хор ролен танылған актер Алмас Әмиров уйнайФото: Башҡорт драма театрының матбуғат хеҙмәте
ӨФӨ, 2016 йыл, 4 октябрь. /«Башинформ» мәғлүмәт агентлығы, Ләйлә Аралбаева/.
4-5 октябрҙә М.Ғафури исемендәге Башҡорт драма театрында 97-се ижад миҙгелендә тәүге премьера — Жан Ануйҙың пьесаһы буйынса «Антигона» спектакле күрһәтелә. Милли сәхнәлә был сюжет беренсе тапҡыр ҡуйыла, уны башҡорт теленә Факил Мырҙаҡаев тәржемә иткән.
Спектаклде музыкаль яҡтан Ғ.Камал исемендәге Татар театрының баш режиссеры Фәрит Бикчәнтәев биҙәгән. Геройҙар бурыс һәм кешелек дәрәжәһе, мөхәббәт һәм нәфрәт, йәшәү өсөн үлем кеүек мәңгелек һорауҙарға яуап эҙләй. Антигона ролен йәш акртиса Лилиә Ғәлина уйнай.
Спектакль сағыу актерлыҡ эше менән тамашасылар хәтерендә ҡаласаҡ. Театрҙың художество етәксеһе, танылған актер Олег Ханов йәнә тиран ролен, был юлы Креонды башҡара. Хор образы радио алып барыусыһы Алмас Әмировҡа бирелгән. Тамашаға билдәле һәм йәш актерҙар йәлеп ителгән: Гөлмирә Исмәғилева һәм Гөлназ Хайсарова (Исмена), Алһыу Ғәлина-Ғафарова (Ҡараусы), Гемон (Илсур Байымов), һаҡсылар (Илдар Сәйетов, Азамат Ғафаров, Юнир Ҡоланбаев), Креондың хеҙмәтсеһе (Айнур Ситдиҡов).
Сәхнә әҫәре театрҙың баш рәссамы, «Алтын битлек» премияһына лайыҡ булған Альберт Нестеровтың үҙенсәлекле сценографияһы менән айырылып тора.


c: text/html

text:
Өфө мәктәптәрендә «Башҡортостан – дуҫлыҡ һәм хеҙмәттәшлек территорияһы» берҙәм класс сәғәте үтте
Өфө ҡалаһы Орджоникидзе районының барлыҡ мәктәптәрендә «Башҡортостан – дуҫлыҡ һәм хеҙмәттәшлек территорияһы» берҙәм класс сәғәте үткәрелде. Уҡыусылар менән осрашыуға республиканың билдәле кешеләре, йәмәғәтселек вәкилдәре, шулай уҡ райондың территориаль һайлау комиссияһы рәйесе саҡырылды.
Берҙәм класс сәғәте 2015 йылда Өфөлә үтәсәк ШОС һәм БРИКС самиттарына арналған саралар сиктәрендә ойошторолдо. Райондың 26 мәктәбендә акцияла 15 меңдән ашыу уҡыусы ҡатнашты.
Һөйләшеүҙәрҙә райондың территориаль һайлау комиссияһы рәйесе Ольга Петранова әүҙем ҡатнашты. Ул һайлу ҡануниәтендәге үҙгәрештәр тураһында, шулай уҡ райондың участка һайлау комиссияларын формалаштырыу буйынса эштең нисек үтеүе хаҡында һөйләне.

robotstxt: allowed

filter: keep


text:
Фото:
ӨДНТУ инновацион инфраструктура үҫешенә дәүләт ярҙамы аласаҡ
Фото:
Инновацион инфраструктура үҫеше өсөн ҡаҙнанан субсидиялар алыуға конкурста еңгән илдең 56 юғары уҡыу йорто исемлегендә Өфө дәүләт нефть техник университеты ла бар. Был турала РФ Мәғариф һәм фән министрлығының матбуғат хеҙмәте хәбәр итә.
Еңеүселәрҙе вуздың һуңғы өс йылдағы фәнни, белем биреү һәм инновацион потенциалын анализлау һөҙөмтәләре һәм улар нигеҙендә тәҡдим ителгән үҫеш программалары буйынса конкурс комиссияһы билдәләгән. Еңеүселәр иҫәбе буйынса алдынғы урында – Үҙәк федераль округы – 20 юғары уҡыу йорто. Икенсе урында Себер федераль округы – һигеҙ юғары уҡыу йорто, өсөнсөлә – Волга буйы һәм Төньяҡ-Көнбайыш федераль округтары ( етешәр юғары уҡыу йорто).
Конкурста 59 төбәктән йәмғеһе 199 мәғариф учреждениеһы ҡатнашҡан.
Дәүләт ярҙамын финанслауҙы 150 миллион һумға тиклем күләмдә смета буйынса өҫтәмә бюджет ассигнованиелары рәүешендә йәки бер йылдан өс йылға тиклем субсидиялар формаһында ғәмәлгә ашырыу күҙаллана. Федераль бюджет средстволарының дөйөм күләме был йүнәлеш буйынса 2010-2012 йылдарҙа 8 миллиард һум тәшкил итәсәк.


text:
Октябрьскийҙа яңынан керамик плиткалар сығарыла башлаясаҡ
Башҡортостан Республикаһы Хөкүмәте һәм «Нефрит-Керамика» асыҡ акционерҙар йәмғиәте (Ленинград өлкәһе) араһында Октябрьскийҙа әүәлге «ИталБашкерамика» предприятиеһының сәнәғәт базаһында керамик плиткалар етештереүҙе тергеҙеү тураһында һөйләшеп килешелде. Был ҡала өсөн өҫтәмә 200 самаһы эш урыны булдырыу мөмкинлеге бирәсәк. Яңы производствоны йәйгеһен сафҡа индереү планлаштырыла. Бының өсөн илдең төньяҡ-көнбайыш төбәге вәкилдәре 200 миллион һум самаһы аҡса һалырға йыйына, тип хәбәр итә «Октябрьский нефтяник» гәзите.


text:
Башҡортостан Президенты «Газ-Сервис» асыҡ акционерҙар йәмғиәтендә булдыФото: Олег Яровиков
Башҡортостан Президенты «Газ-Сервис» асыҡ акционерҙар йәмғиәтендә булды
Башҡортостан Президенты «Газ-Сервис» асыҡ акционерҙар йәмғиәтендә булдыФото: Олег Яровиков
2 ноябрҙә Башҡортостан Президенты Рөстәм Хәмитов «Газ-Сервис» асыҡ акционерҙар йәмғиәтендә булды. Республика башлығы предприятие цехтарын, үҙәк келәтте, үҙәк авария диспетчерҙары хеҙмәтен ҡарап сыҡты, газ бүлеү станцияһы пункты төҙөлөшөнә баһа бирҙе. Шулай уҡ ул хеҙмәт коллективы менән аралашты һәм предприятиеның тарих музейында булды.
Рөстәм Хәмитов «Газ-Сервис» асыҡ акционерҙар йәмғиәтендә ҡулланылған яңы технологиялар хаҡында ҡыҙыҡһынды. Предприятиела инженерлыҡ селтәрҙәрен анализлауҙа һәм моделләштереүҙә файҙаланылған геомәғлүмәти система бар. Шулай уҡ газ менән тәьмин итеү процестарына идара итергә мөмкинлек биргән телеметрия технологиялары ҡулланыла.
Газ хужалығында 18 үҙәк авария диспетчерҙары хеҙмәте һәм 65 авария хеҙмәте филиалы эшләй.
Башҡортостан Президенты һүҙҙәренсә, «Газ-Сервис» асыҡ акционерҙар йәмғиәтенең ҡеүәте ҙур һәм үҫеш мөмкинлектәре киң.


text:
Башҡортостан көнбағыш сәсеүҙе тамамлай
Башҡортостанда көнбағыш сәсеү буйынса план әле 102 процентҡа үтәлде, тип хәбәр иттеләр БР Ауыл хужалығы министрлығының матбуғат хеҙмәтендә. Планды республиканың 20 районы аграрийҙары тулыһынса үтәгән. Тағы 12 район был техник культураны сәсеүен дауам итә. Майлы культура республикала йәмғеһе 132 мең 918 гектарҙы биләй, ә план менән 130 мең ҡаралған.
Иген һәм ҡуҙаҡлы иген культураларын сәсеү ҙә ахырына яҡынлаша. 19 район эшсәндәре әле планды үтәгән. Планлаштырылған майҙандарҙың 79 процентында иген сәселгән. Был — 1 млн 72 мең гектар.
Дәүләкән аграрийҙары яҙғы иген һәм ҡуҙаҡлы иген культураларын, шәкәр сөгөлдөрө һәм көнбағыш сәсеүҙе тулыһынса тамамлаһа, Архангел, Баҡалы, Иглин, Күгәрсен, Көйөргәҙе, Мәләүез, Миәкә, Стәрлетамаҡ, Туймазы һәм Саҡмағош райондары игенселәре иген һәм көнбағыш сәсеүгә бәйле эштәрҙе ослаған.


text:
Стәрлетамаҡ районында «Йәш боксер» профилле лагеры асылды
Стәрлетамаҡ районының «Колос» балалар сәләмәтләндереү лагеры нигеҙендә спортсылар өсөн «Йәш боксер» профилле лагеры үҙ ишектәрен асты. Көн һайын егерме биш кеше яратҡан спорт төрө менән шөғөлләнеп, профессиональ оҫталыҡ кимәлен арттыра аласаҡ, яңы дуҫтар табыу, тиҫтерҙәр менән аралашыу мөмкинлегенә эйә буласаҡ.
Лагерь программаһында билдәле спортсылар һәм тренерҙарҙан оҫталыҡ дәрестәре, Афғанстан һәм Чечня һуғыштары ветерандары менән осрашыуҙар, үҫмерҙәр араһында кире күренештәрҙе иҫкәртеү буйынса белгестәр менән аралашыу планлаштырылған.
Лагерь әлеге спорт төрөн популярлаштырыу маҡсатында асылды. Сентябрҙә районда бокс буйынса яңы секциялар асыласаҡ, тип хәбәр иттеләр Стәрлетамаҡ районы хакимиәтенең йәштәр эштәре буйынса комитетынан.


text:
Фото:
«НефАЗ» йәмғиәтенда 2009 йыл йомғаҡтары буйынса продукцияның үҙҡиммәте 354 миллион һумға кәмегән
Фото:
«Нефтекама автозаводы» асыҡ акционерҙар йәмғиәте 2009 йылда продукцияның үҙҡиммәтен 354 миллион һумға кәметә алған. Предприятиенан хәбәр итеүҙәренсә, бындай иҡтисади һөҙөмтәгә заводтың «НефАЗ производство системаһы» программаһын ғәмәлгә ашырыу арҡаһында өлгәшелгән.
Белгестәрҙең аңлатыуынса, сығымдарҙың кәмеүе производство эшмәкәрлегенең байтаҡ йүнәлешенә ҡағылған. Мәҫәлән, конструктор-технологик саралар буйынса сығымдарҙы кәметеү иҫәбенә 23 миллион 665 мең һум экономия яһалған. Тауар-матди ҡиммәттәр һатып алыуға сығымдарҙы кәметеү 74 миллион 887 мең һумлыҡ экономия биргән. Инструменттар һатып алыу хаҡтары төшөүенән — 4 миллион 291 мең, энергия ресурстарына сығымдарҙы аҙайтыуҙан иһә 21 миллион 127 мең һум янда ҡалған, цехтарҙа төп һәм ярҙамсы материалдарға, завод эсендәге транспортҡа ҡағылышлы экономия – 17 миллион 886 мең һум. Бынан тыш, персонал иҫәбен һәм хеҙмәт хаҡына сығымдарҙы оптималләштереү 121 миллион 307 мең һумды һаҡлап алып ҡалған, автотехникаға хаҡтарҙы оптималләштереүҙән 76 миллион 516 мең һум экономияланған. Башҡа төрлө сығымдарҙы ҡыҫҡартыу 14 миллион 466 мең һум күләмендә экономияға килтергән.
Тап ошо «НефАЗ производство системаһы» сараларын бойомға ашырыу коллективҡа уғата ҡатмарлы көрсөк йылын зыянһыҙ тамамларға мөмкинлек биргән, тип иҫәпләй белгестәр.


text:
Баш ҡалала Рудольф Нуриев тураһында документаль фильм күрһәтеләсәк
Санкт-Петербургта «Рудольф Нуреев: мятежный демон» документаль фильмының премьераһы үтте, тип хәбәр итә «Татар-информ» мәғлүмәт агентлығы. Был кино бөтә донъяла танылыу яулаған бейеүсенең яҙмышы тураһындағы нәфис фильм һәм сериал өсөн нигеҙ булып торасаҡ.
Презентация барышында кино продюсерҙары хәбәр итеүенсә, әлеге ваҡытта продюсерҙар төркөмө РФ Мәҙәниәт министрлығына өлөшләтә финанслау өсөн заявка әҙерләй, шул уҡ ваҡытта Франция һәм Бөйөк Британия продюсерҙары менән килешеүҙәргә өлгәшелгән.
Киң мәғлүмәт сараларында алдан хәбәр ителеүенсә, Гай Ричи фильмдары продюсеры Труди Стайлер ҙа Рудоль Нуриев тураһында нәфис фильм әҙерләй.
Ойоштороусылар һүҙҙәренсә, Нуриев тураһынағы документаль таҫмала уникаль кадрҙар бар. Бейеүсе тормошо траһында уның дуҫтары һәм хеҙмәттәштәре һөйләй, материал хронологик тәртиптә түгел, ә хәтирәләр аша тәҡдим ителә. Санкт-Петербургтан һуң, фильм Мәскәү, Өфө, Ҡазан, Париж, Лондон ҡалаларында һәм Монакола күрһәтеләсәк.


text:
Өфөләрҙе «Иртәгә һуғыш булды» дөйөм Рәсәй акцияһына ҡушылырға саҡыраларФото: Олег Яровиков
Өфөләрҙе «Иртәгә һуғыш булды» дөйөм Рәсәй акцияһына ҡушылырға саҡыралар
Өфөләрҙе «Иртәгә һуғыш булды» дөйөм Рәсәй акцияһына ҡушылырға саҡыраларФото: Олег Яровиков
ӨФӨ, 2016 йыл, 15 июнь. /«Башинформ» мәғлүмәт агентлығы, Әлим Фәйезов/.
21 июндә киске сәғәт 10-да баш ҡаланың Еңеү паркындағы мемориаль комплексҡа сәскә һалыу була. Башланғысты «Иртәгә һуғыш булды» дөйөм Рәсәй акцияһы сиктәрендә Рәсәй Эске эштәр министрлығы ҡарамағындағы Йәмәғәт советы тәҡдим иткән. Өфөлә ул Рәсәй Эске эштәр министрлығының Өфө ҡалаһы буйынса эштәр идаралығы хеҙмәткәрҙәре, ветерандар менән берлектә Башҡортостан буйынса Эске эштәр министрлығы ҡарамағындағы Йәмәғәт советы ағзалары ҡатнашлығында үтә.
Башҡортостан буйынса Эске эштәр министрлығы ҡарамағындағы Йәмәғәт советы рәйесе Айрат Халиҡов билдәләүенсә, сарала теләгән һәр кем ҡатнаша ала. Үҙең менән шәмдәр һәм сәскәләр алыу мотлаҡ. Акцияла ҡатнашыу тураһында 279-47-05 телефоны буйынса хәбәр итергә кәрәк.


text:
Слова Оканчиваются На Буквы "наль"
наль: наль, иналь, тональ, миналь, ибналь, арналь, ухналь, фаналь, каналь, баналь, этаналь, номиналь, сабиналь, вициналь, ретиналь, тикональ, националь, пеатональ, кардиналь, коммуналь, криминаль, диагональ, жерминаль, насьональ, персональ, эмбриональ, эмоциональ, пиперональ, синклиналь, изоклиналь, дивизиональ, нерациональ, иррациональ, моноклиналь, гомоклиналь, антиклиналь, геосинклиналь, профессиональ, пропорциональ, септентриональ, геоантиклиналь, конгрегациональ, брахисинклиналь, брахиантиклиналь, интрагеоантиклиналь


text:
курстан тайпылманыҡ.
курстан тайпылманыҡ.
9 декабрҙә Башҡортостан Башлығы Рөстәм Хәмитов республиканың бишенсе саҡырылыш Дәүләт Йыйылышы – Ҡоролтайҙың 36-сы ултырышында Башҡортостан Республикаһы Башлығының Мөрәжәғәтнамәһе менән сығыш яһаны.
2008 йылда Мәскәүҙә булды был хәл. Элекке СССР дәүләттәренә ҡараған Яҙыусылар союзы ағзалары ҡатнашлығында халыҡ-ара форумға йыйылғанбыҙ. Башҡортостандан икәнлегебеҙҙе белеп, ҡырғыҙ, ҡаҙаҡ, үзбәк, ҡарағалпаҡ милләте вәкилдәре: “Зәки Вәлидиҙең Ватанынан!” – тинеләр тәрән ғорурлыҡ менән.
Нуғай телле Ҡабарҙа-Балҡар халыҡ яҙыусыһы Иса Капаев айырыуса ҙур иғтибар бүлде: “Зәки Вәлидиҙең ҡыҙы бит улайһа һин!” – тип ебәрҙе хатта. Әлбиттә, уңайһыҙланыуҙың сиге булманы: “Туғандар түгел беҙ”, – тип аңлатырға тырыштым. Ул үҙ сиратында: “Вәлидиҙе биргән милләттең һәр балаһы бер-береһенә туған!” – тип ҡабатланы. Ул шундай ҙур ғорурлыҡ, атаҡлы ғалимдың нуғай халҡы тарихын ентекле өйрәнеүенә тәрән ихтирам тойғоһон белдерҙе. “Нәзмиә ханым ҡара нуғай бит.
Шулай булғас, Зәки Вәлиди беҙгә еҙнә була әле ул!” – тине хатта Иса. Бына шулай Башҡортостаныбыҙҙан ситтә лә беҙҙе ошо ерҙең даһи улдарының эшмәкәрлеге, фиҙакәрлеге ҡурсалауын тойҙом.
“Башҡортостан Башлығының Мөрәжәғәтнамәһе — хеҙмәт кешеһенә иғтибар һәм ихтирам билдәһе”Сәйәсәт // 9-12-2016, 12:00
Бөгөн Башҡортостандың бишенсе саҡырылыш Дәүләт Йыйылышы — Ҡоролтайҙың 36-сы ултырышы булды. Уның эшендә Республика Башлығы Рөстәм Хәмитов, Парламент Рәйесе Константин Толкачев, Башҡортостандың дәүләт власы һәм урындағы үҙидара органдары етәкселәре, Рәсәйҙең Федерация Советы ағзалары һәм Дәүләт Думаһы депутаттары, республиканың Йәмәғәт һәм Йәштәр палаталары, суд һәм хоҡуҡ һаҡлау органдары, йәмәғәт һәм дин ойошмалары вәкилдәре ҡатнашты.


text:
Ер өсөн көрәш
Кушнаренко районы Шәрип ауылында йәшәүсе тиҫтәләгән ғаилә тейешле ер участкалары өсөн көрәшә. Күп балалы, торлаҡ шарттарын яҡшыртыуға мохтаж һәм йәш ғаилә булараҡ сиратҡа баҫыусылар йылдар буйына ер бүлемдәрен ала алмай төрлө инстанциялар ишеген шаҡый. 3 синыфта уҡыусы Никита математиканан мәсьәләләр сискәнсе уның ата-әсәһенә күпкә ҡатмарлыраҡ проблемалар хәл итергә тура килә. Нисек итеп торлаҡ шарттарын яҡшыртырға?Максименколар ғаиләһе 34 квадрат метр майҙанда 5-әүләп көн күрә. Өлкәне дәрес әҙерләгәнсе бәләкәйҙәренә уйындан тыйылып торорға тура килә. Бәләкәй мөйөштө лә йәш ғаиләгә хужабикәнең әсәһе бүлеп бирә. Иркенерәк булһын өсөн улар йорттоң бер өлөшөн бүлеп айырым инеү урыны эшләп ала. 100 квадрат метрлыҡ йортта уның тағы ла 3 туғаны ғаиләләре менән төпләнгән. Хәҙер бер ҡыйыҡ аҫтында 14 кеше көн күрә.Йәш ғаиләләргә бушлай ер бирелеүе хаҡында белеп ҡалғас та, Максименколар ғариза яҙып кәрәкле документтар йыя. Ярты йыл буйына уларҙы әле теге, әле был сәбәп менән сиратҡа ҡуймайҙар.Ер алыуға сиратта тороусыларҙың урындағы хакимиәт эшенә дәғүәләре етерлек, чиновниктар үҙ кешеләренә генә бүлә, ә сиратта кем нисәнсе торғанын һәм ҡасан ер бирелерен бер кем дә аңлатмай тип зарлана улар. Шәрип ауылының үҙәгендә участкалар бүленә башлағас сиратта тороусылар ҙа яҡшы ер бүлемдәрен алырына ышана. Тик өмөттәр бушҡа булып сыға. Иң яҡшы ерҙәр эшҡыуарҙарға һатыла, хәҙер бында ултырған йорттар 3-әр миллионға һатыуға ҡуйылған.Ә мохтаждарға ауыл ситендәге яландан ер бирелә. Ауыл биләмәһе башлығы торлаҡ төҙөлөшө өсөн ерҙәрҙең бер өлөшө асыҡ һатыуға сығарылырға тейеш тип аңлатты. Максименколар ғаиләһе быйылға был исемлеккә эләгеп өлгөрмәй, шулай ҙа яҙға улар күптән көткән үҙ бүлемдәрен алырға тейеш. Тимәк ҙур ғаиләһенең үҙ нигеҙе барлыҡҡа киләсәк, төҙөлөшкә тип ғаилә әсәлек капиталы сертификатын 6 йыл һаҡлап тота.


text:
Фото:
Рәсәйҙең Төркиәләге Сауҙа вәкиллеге ҡарамағындағы Башҡортостан вәкиле итеп Рәшит Баталов тәғәйенләнде
Фото:
Республика Президенты Рөстәм Хәмитов үҙенең бойороғо менән Рәшит Баталовты Рәсәйҙең Төркиәләге Сауҙа вәкиллеге ҡарамағындағы Башҡортостан вәкиле итеп тәғәйенләне.
Рәшит Әкрәм улы Баталов 1950 йылда Өфөлә тыуған. Мәскәү дәүләт халыҡ-ара мөнәсәбәттәр институтын тамамлай.
Төрлө йылдарҙа СССР Фәндәр академияһының Башҡортостандағы филиалында кесе ғилми хеҙмәткәр, СССР-ҙың Төркиәләге Илселеге аппаратында тәржемәсе, «Востокинторг» тышҡы сауҙа берекмәһендә өлкән инженер, «Внешпромтехобмен» берекмәһенең Рәсәй-Төркиә предприятиеһында һәм «Чукурова Холдинг» фирмаһында эксперт, «Иртышполимер» ябыҡ акционерҙар йәмғиәте директоры, «Газпромразвитие» яуаплылығы сикләнгән йәмғиәтенең бүлек начальнигы урынбаҫары, Рәсәй Иҡтисади үҫеш министрлығының Тышҡы иҡтисади мөнәсәбәттәр департаменты баш белгесе, Рәсәйҙең Төркиәләге Сауҙа вәкиле урынбаҫары, аҙаҡ Сауҙа вәкиле вазифаһын ваҡытлыса башҡарыусы, Рәсәйҙең Төркиәләге Сауҙа вәкиллегенең Истанбулдағы бүлексәһе етәксеһе булып эшләй.


text:
Сәлиә Мырҙабаева: “Етем балаларҙың юғары белем алыуға льготалы хоҡуғын тергеҙергә кәрәк”
— Етем балаларҙың юғары белем алыу өсөн айырым шарттарға хоҡуҡтарын тергеҙергә кәрәк, — тип иҫәпләй Башҡортостандан Дәүләт Думаһы депутаты Сәлиә Мырҙабаева. — Бер төркөм депутаттар «Белем тураһында» һәм «Етем һәм ата-әсә ҡарауынан мәхрүм ҡалған балаларҙы социаль яҡлау буйынса өҫтәмә гарантиялар тураһында» закондарға тейешле өҫтәмәләр индереү тураһында закон проектын әҙерләне лә инде. Уны яҡын араларҙа Дәүләт Думаһында ҡарарға планлаштырыла.
Хәтерегеҙгә төшөрәбеҙ, быйыл 1 сентябрҙән «Юғары һәм юғары уҡыу йортонан һуң профессиональ белем алыу тураһында» федераль закон көсөн юғалтты, ул етем һәм ата-әсә ҡарауынан мәхрүм ҡалған балаларҙы, шулай уҡ ошо категориянан 23 йәшкә тиклемге кешеләрҙе, инеү имтихандарын уңышлы тапшырған осраҡта, бюджет аҡсаһы иҫәбенә уҡытыу өсөн конкурстан тыш юғары уҡыу йортона индереү мөмкинлеге бирә ине. «Рәсәй Федерацияһында белем тураһында»ғы яңы законда бындай норма ҡаралмаған.
«Берҙәм Рәсәй» партияһынан депутаттар быны дөрөҫ түгел тип иҫәпләй. Фракция мәсьәләне бындай уҡыусыларҙы вузда уҡытыуға әҙерләү проблемаһы менән бергә хәл итергә тәҡдим итә. Парламентарий әйтеүе буйынса, ғәмәлдәге закондар етем балаларҙың дәүләт юғары уҡыу йорттарының әҙерлек бүлектәрендә бюджет аҡсаһы иҫәбенә уҡытыу өсөн ҡабул итеүгә хоҡуғын ҡарай.
Граждандар йәмғиәтен үҫтереү һәм кеше хоҡуҡтары буйынса советтың сентябрҙә үткән ултырышында РФ Президенты Владимир Путин юғары уҡыу йорттарына ҡабул иткәндә етем балаларға өҫтәмә гарантиялар биреү кәрәклеген яҡланы һәм был мәсьәлә буйынса тәҡдимдәр әҙерләргә ҡушты.


text:
Республикала «Мәктәпкә йыйынырға ярҙам ит» акцияһы башланды Фото: Андрей Старостин
Республикала «Мәктәпкә йыйынырға ярҙам ит» акцияһы башланды
Республикала «Мәктәпкә йыйынырға ярҙам ит» акцияһы башланды Фото: Андрей Старостин
ӨФӨ, 2015 йыл, 1 июль. /«Башинформ» мәғлүмәт агентлығы, Эльмира Сабирова/.
Башҡортостанда «Мәктәпкә йыйынырға ярҙам ит» хәйриә акцияһы башланды. Сара 1 июлдән 31 авгусҡа тиклем уҙғарыла. Бишенсе тапҡыр үткәрелгән акцияның маҡсаты — ауыр хәлгә тарыған балалар өсөн мәктәп кәрәк-ярағын йыйыу.
«Мәктәп кәрәк-ярағын республика ҡала һәм район халҡын социаль хеҙмәтләндереүсе комплекслы үҙәктәрҙә эшмәкәрлек алып барған ғаиләгә һәм балаларға социаль ярҙам район-ара үҙәктәренә тапшырырға кәрәк», — тип аңлатма бирҙе Башҡортостандың Хеҙмәт һәм халыҡты социаль яҡлау министрлығының матбуғат секретары Роза Кузьменко.
Бындай үҙәктәр Балаҡатай, Тәтешле, Белорет, Дүртөйлө, Ишембай, Стәрлетамаҡ райондарында, шулай уҡ Октябрьский һәм Сибай ҡалаларында эшләй. Башҡа ҡалаларҙа һәм райондарҙа уларҙың филиалдары бар. Бөтә адрестар Башҡортостандың Хеҙмәт һәм халыҡты социаль яҡлау министрлығының сайтында баҫылған.
Канцелярия тауарҙары, дәфтәрҙәр, балалар ижады әйберҙәре яңы килеш ҡабул ителә. Портфелдәр, мәктәп формаһы, дәреслектәр, нәфис әҙәбиәт тотонолған булыуы мөмкин.
Былтыр дөйөм тырышлыҡ менән алты миллион һумдан ашыу суммаға мәктәп кәрәк-яраҡтары йыйылды. Ул ваҡытта Башҡортостан балаларына ғына түгел, Ҡырым Республикаһының Белогорск районы уҡыусыларына ла ярҙам күрһәтелде.
Ошо көндәрҙә Башҡортостандың Хеҙмәт һәм халыҡты социаль яҡлау министрлығы ойошторған Донецк халыҡ республикаһы һәм Луганск халыҡ республикаһы балалары өсөн мәктәп кәрәк-яраҡтарын йыйыу акцияһы тамамланды. Ике аҙна эсендә республикала йәшәүселәр халыҡты социаль хеҙмәтләндереүсе комплекслы үҙәктәргә алты мең самаһы мәктәп кәрәк-яраҡтарын тапшырҙы.


text:
Башҡортостандың Һәҙиә Дәүләтшина исемендәге дәүләт премияһы лауреаты билдәләнде
ӨФӨ, 2015 йыл, 23 март. /«Башинформ» мәғлүмәт агентлығы, Ләйлә Аралбаева/.
Балалар һәм үҫмерҙәр өсөн әҙәбиәт, сәнғәт өлкәһендәге Һәҙиә Дәүләтшина исемендәге республика дәүләт премияһы яҙыусы һәм тәржемәсе Әсхәл Әхмәт-Хужаға (Әсхәл Әхмәтҡужинға) бирелде. Премияны тапшырыу тураһындағы Указға Башҡортостан Башлығы Рөстәм Хәмитов ҡул ҡуйған, тип хәбәр иттеләр республика етәксеһенең матбуғат хеҙмәтенән.
Әсхәл Әбүталип улы Әхмәтҡужин — ғүмерен башҡорт шиғриәтен үҫтереүгә арнаған үҙенсәлекле шағирҙарҙың береһе. Һәҙиә Дәүләтшина исемендәге премияға ул «Ямғыр тамсыһы» китабы өсөн лайыҡ булды.
Балалар һәм үҫмерҙәр өсөн әҙәбиәт, сәнғәт өлкәһендәге Һәҙиә Дәүләтшина исемендәге республика дәүләт премияһы 2005 йылдың 1 октябрендә булдырылды. Премия лауреаттары араһында балалар яҙыусылары һәм шағирҙары Гөлфиә Юнысова, Факил Мырҙаҡаев, Кәтибә Кинйәбулатова, Сафуан Әлибаев бар.


text:
Башҡортостанда яңы йыл пенсиялары ваҡытынан алда бирелә
Яңы йылдың тәүге көндәрендә пенсиялар билдәләнгән ваҡыттан алданыраҡ бирелә, тип хәбәр итте республиканың Пенсия ведомствоһы. Республика почта хеҙмәткәрҙәре түләүҙәрҙе киләһе көндәрҙә еткерә:
3 ғинуарҙа – 3 һәм 5 ғинуар өсөн,
4 ғинуарҙа – 4-е өсөн,
6 ғинуарҙа – 6 һәм 7 ғинуар өсөн,
8 ғинуарҙа – 8-е өсөн.
9 ғинуарҙан алып түләүҙәр ҡәҙимге тәртиптә башҡарыласаҡ. Декабрҙә үҙҙәренә тейешле түләүҙәрҙе алмаған граждандар, уны 2014 йылдың 3 ғинуарынан почта элемтәһе ойошмаларының кассаларында йәки билдәләнгән графикка ярашлы пенсияны өйгә килтереү көнөндә ала.


text:
Мәғариф министрлығында — яңы министр урынбаҫары Фото: Башҡортостан Мәғариф министрлығы сайтынан
Мәғариф министрлығында — яңы министр урынбаҫары
Мәғариф министрлығында — яңы министр урынбаҫары Фото: Башҡортостан Мәғариф министрлығы сайтынан
ӨФӨ, 2016 йыл, 9 июнь. /«Башинформ» мәғлүмәт агентлығы, Эльмира Сабирова/.
Башҡортостан Хөкүмәте ҡарары менән Филүс Минәзев республиканың мәғариф министры урынбаҫары итеп тәғәйенләнде. Быға тиклем ул Башҡортостан Хөкүмәте Аппаратында баш белгес, кәңәшсе вазифаһын биләгән.
Филүс Хәмитйән улы Минәзев 1972 йылда тыуған. Юғары белемле. 1994 йылда — Башҡорт дәүләт педагогия институтын (физика һәм математика белгеслеге), 2007 йылда Башҡортостан Башлығы ҡарамағындағы Башҡортостан дәүләт хеҙмәте һәм идара итеү академияһын тамамлаған.
Хеҙмәт эшмәкәрлеген 1994 йылда Илеш районы Үрге Йәркәй урта мәктәбендә математика һәм информатика уҡытыусыһы булараҡ башлаған. 1995 йылда — Илеш районы халыҡ депутаттары Советында баш белгес, 1996 йылда — Илеш урта мәктәбе директоры, 2001 йылда — Ҡәҙер ауыл хакимиәте башлығы, 2006 йылда — Үрге Йәркәй ауылының 4-се урта дөйөм белем биреү мәктәбе директоры. 2008 йылдан алып әлегә тиклем Башҡортостан Хөкүмәте Аппаратында эшләгән.


text:
Фото:
Фәйзи Ғәскәров исемендәге ансамбль артистарын Төркиә Президенты ҡабул итте
Фото:
БР Фәйзи Ғәскәров исемендәге Дәүләт академия халыҡ бейеүҙәре ансамбле Төркиәнән ҡайтты. Унда бейеүселәр ТӨРКСОЙ менән ойошторолған халыҡ-ара йәштәр һәм спорт байрамында һәм төрки телле илдәр мәҙәниәте һәм сәнғәте фестивалендә ҡатнашты.
Башҡортостан бейеүселәре Анкара, Силифке, Караман ҡалаларында иң яҡшы башҡорт бейеүҙәрен тәҡдим итте. Улар араһында — «Гөлнәзирә», «Еҙ үксә», «Бөрйән ҡыҙҙары», «Ҡурай» һәм башҡа бейеүҙәр.
Анкарала ТӨРКСОЙ ағзалары булған 25 илдән 28 профессиональ ижад коллективы сығыш яһаны.
— Был сағыу сарала төрки халыҡтар сәнғәте ынйылары тәҡдим ителде, — тине Фәйзи Ғәскәров исемендәге Дәүләт академия халыҡ бейеүҙәре ансамбле етәксеһе Филүс Ҡаҙаҡбаев. – Бер нисә көн эсендә ҡуйылған 400 артист ҡатнашлығындағы төрөк бейеүе байрамдың төп ваҡиғаһы булғандыр ул. Халыҡтар дуҫлығы һәм татыулығы тамашаның төп темаһы булды.
Бынан тыш, ансамбль вәкилдәре Төркиә Президенты, спорт һәм йәштәр министры менән осрашыуға, шулай уҡ ТӨРКСОЙ-ҙың штаб-фатирына саҡырылды. Осрашыуҙар барышында артабанғы хеҙмәттәшлек мөмкинлектәре тикшерелде, ТӨРКСОЙ-ҙың почет грамоталары тапшырылды.
Силифке һәм Караман ҡалаларында ансамбль артистары үҙәк майҙандарҙа сығыш яһаны һәм балалар өсөн хәйриә концерттары үткәрҙе.


text:
Фото:
«Ижтимағи электрон гәзит»тең i-gazeta.com сайтында Александр Никериндың онлайн-конференцияһы үтте
Фото:
2011 йылдың 10 авгусында 11.00 сәғәттән алып 12.00 сәғәткә тиклем «Ижтимағи электрон гәзит»тең i-gazeta.com сайтында Башҡортостан Республикаһының йәштәр сәйәсәте һәм спорт министры Александр Никериндың онлайн-конференцияһы үтте.
11 сәғәттән алып 12 сәғәткә тиклем «Министрға һорау бир!» бүлегендә тейешле форма тултырып, «Ижтимағи электрон гәзит»кә инеүсе һәр кем уға мөрәжәғәт итә ала ине.
Интернет ҡулланыусылар өсөн i-gazeta.com сайтында видеотапшырыу «Уфанет» асыҡ акционерҙар йәмғиәте ярҙамы менән ойошторолдо.
БР йәштәр сәйәсәте һәм спорт министрының онлайн-конференцияһы «Ижтимағи электрон гәзит» материалдарында, шулай уҡ «Башинформ» агентлығының яңылыҡтар таҫмаһында сағылыш табасаҡ.
Тейешле техник эштәр башҡарылғас, «Ижтимағи электрон гәзит»тә онлайн-конференциянан тулы видеоотчет урынлаштырыласаҡ.


text:
Гражданлыҡ йәмғиәте фондының һигеҙ яңы проекты Волга буйы федераль округында тормошҡа ашырыласаҡ
Рәсәй Президентының Волга буйы федераль округындағы Тулы хоҡуҡлы вәкиле Михаил Бабич Волга буйы федераль округында гражданлыҡ йәмғиәте институтын үҫтереүгә булышылыҡ итеү фонды советы ултырышында һигеҙ яңы проект тәҡдим итте.
Шулай итеп, 2013 йылдан башлап округ төбәктәрендә Волга буйы федераль округының Йәштәр форумы, «Зарница» хәрби-спорт уйыны, «Гвардиясы» оборона-спорт лагеры, «КаДетство» проекты, округтың спорт-туристик лагеры, «Третье измерение» интернет-проекттар конкурсы, «Бала саҡты ҡайтарыу» проекты старт ала. Уларҙа ун меңдән ашыу кешенең ҡатнашыуы планлаштырыла. Тәү сиратта, был балалар йорттарында, мәктәп-интернаттарҙа тәбиәләнеүселәр һәм хеҙмәт бурысын үтәгәндә һәләк булған хәрби хеҙмәткәрҙәрҙең балалары.


text:
Фото:
Башҡортостанда янғындарға бик йыш кеше факторы сәбәпсе
Фото:
Янғын инспекторҙары көҙгө-ҡышҡы осорға әҙерләнә: был ваҡытта янғындар сәбәбе бер аҙ икенсерәк — мейестәр дөрөҫ файҙаланылмай, электр селтәренә көсөргәнеш арта, тип хәбәр итте БР янғын күҙәтеүе буйынса баш дәүләт инспекторы Марат Латипов. Мәҫәлән, 2009 йылдың октябренән 2010 йылдың мартына тиклемге осорҙа Башҡортостанда 2620 янғын теркәлгән, уларҙа 230 кеше һәләк булған. 2000 янғын шәхси секторҙа булған. 646 янғын — мейескә ут яғыу арҡаһында, 600 самаһы янғын электр ҡорамалдары арҡаһында сыҡҡан.
Иң күп янғындар Учалы, Дүртөйлө, Баҡалы, Бүздәк, Йылайыр, Салауат, Стәрлебаш райондарында күҙәтелгән.
— Минең иҫәпләүемсә, иң төп сәбәп — кеше факторы, — тип белдерҙе Марат Латипов. — Мейес һәм электр ҡорамалдарын дөрөҫ файҙаланмау, ут менән һаҡһыҙ эш итеү – былар барыһы ла иғтибарһыҙлыҡтан, һиҙгерлекте юғалтыуҙан. Күрәһең, был райондарҙа профилактик эштәр тейешле кимәлдә алып барылмай, халыҡҡа хәүефһеҙлек ҡағиҙәләре тураһында иҫкәртергә оноталар. Ә янғын хәүефһеҙлеген пропагандалау муниципалитеттар хакимиәтенең иңендә.


text:
Баш ҡалала бер майҙанда «Мәктәп баҙары» һәм ауыл хужалығы йәрминкәһе үтәсәк
24 һәм 25 августа Өфөнөң Спорт һарайы алдындағы майҙанда «Мәктәп баҙары» һәм ауыл хужалығы йәрминкәһе үтә.
«Мәктәп баҙары»нда Стәрлетамаҡтың «Кейем» фабрикаһы» яуаплылығы сикләнгән йәмғиәте, «Ишембай трикотаж изделиелар фабрикаһы» ябыҡ акционерҙар йәмғиәте, «Бөрө тегеү фабрикаһы» фирмаһы» асыҡ акционерҙар йәмғиәте үҙ тауарҙарын тәҡдим итәсәк.
Республиканың 16 районы хужалыҡтары ит, йәшелсә, бал, һөт ризыҡтары тәҡдим итәсәк.
«Мәктәп баҙары» һәм ауыл хужалығы йәрминкәһе 9.00-17.00 сәғәттәрҙә эшләйәсәк, тип хәбәр иттеләр Өфө ҡалаһы Октябрь районы хакимиәтенең мәғлүмәт-аналитика бүлегенән.


text:
Башҡортостан Президенты Ырымбур өлкәһе губернаторы менән осраштыФото: Андрей Старостин
Башҡортостан Президенты Ырымбур өлкәһе губернаторы менән осрашты
Башҡортостан Президенты Ырымбур өлкәһе губернаторы менән осраштыФото: Андрей Старостин
Салауат районы буйлап эш сәфәре сиктәрендә Башҡортостан Президенты Мортаза Рәхимов “Янғантау” шифаханаһында ял итеүсе Ырымбур өлкәһе губернаторы Алексей Чернышев һәм уның ҡатыны менән осрашты. БР Президенты күрше өлкәнән үҙ коллегаһына Башҡортостанда санаторий-курорт системаһының үҫеше хаҡында һөйләне.
Ырымбур өлкәһе губернаторы менән әңгәмәлә Мортаза Рәхимов республикала рекреацион система учреждениеларын модернизациялауға ҙур бюджет средстволары һалыныуын һәм бының ыңғай һөҙөмтәләр биреүен билдәләне. “Янғантау” кеүек шифаханалар хәҙер инде үҙ средстволары иҫәбенә үҫешә.
Үҙ сиратында, Алексей Чернышев президентҡа йылы ҡабул иткәндәре өсөн рәхмәт белдерҙе. Ул “Янғантау”ҙы өлгөлө һәм Рәсәйҙең иң яҡшы шифаханаларының береһе тип атаны.
Әйткәндәй, Алексей Чернышев Башҡортостан шифаханалары хаҡында ишетеп кенә белмәй. Ул бер нисә тапҡыр Башҡортостандың иң яҡшы санаторийҙарында ял итте һәм һәр ваҡыт күрһәтелгән хеҙмәтләндереүҙәр сифатын юғары баһаланы.


text:
«Апимондия» президенты Филип МакКейб: «Һеҙҙә умартасылар конгресын уҙғарыу өсөн инфраструктура һәм бөтә мөмкинлектәр бар»Фото: Олег Яровиков
«Апимондия» президенты Филип МакКейб: «Һеҙҙә умартасылар конгресын уҙғарыу өсөн инфраструктура һәм бөтә мөмкинлектәр бар»
«Апимондия» президенты Филип МакКейб: «Һеҙҙә умартасылар конгресын уҙғарыу өсөн инфраструктура һәм бөтә мөмкинлектәр бар»Фото: Олег Яровиков
ӨФӨ, 2016 йыл, 19 август. /«Башинформ» мәғлүмәт агентлығы, Александр Смирнов/.
19 августа Республика йортонда Башҡортостан Башлығы Рөстәм Хәмитов «Апимондия» халыҡ-ара умартасылыҡ ассоциациялары федерацияһы президенты Филип МакКейб менән осрашты. Осрашыуҙа шулай уҡ федерацияның генераль секретары Риккардо Джаннони-Себастианини һәм Рәсәй умартасыларының милли союзы президенты Арнольд Бутов ҡатнашты.
Яҡтар «Апимондия» етәкселегенең Башҡортостанға сәфәренә йомғаҡ яһаны һәм 2021 йылда Өфөлә Халыҡ-ара умартасылар конгресын үткәреү мөмкинлектәрен тикшерҙе.
Сәфәр барышында халыҡ-ара умартасылыҡ ассоциациялары федерацияһы вәкилдәре республиканың умартасылыҡ өлкәһендәге ғалимдары менән осрашты, Архангел районы умартасылары умарталыҡтарында, «Шүлгәнташ» ҡурсаулығында булды, Бөрйән районында солоҡ балын етештереү технологияһы менән танышты. Бынан тыш, улар Бал йортона, Башҡортостан умартасылыҡ һәм апитерапия буйынса ғилми-тикшеренеү үҙәгенә, Республика халыҡ медицинаһы һәм апитерапия үҙәгенә, Башҡорт дәүләт аграр университетына барҙы, ХVI республика умартасылар конкурсын, Х «Йәш умартасы» конкурсын ҡараны, Өфөнөң конгресс инфраструктураһы менән танышты.
Федерация президенты республика умартасылыҡ хужалыҡтарының юғары кимәлдә булыуын, үҫеш мөмкинлектәрен билдәләне.
– Мин балдың төрлө төрҙәрен тәмләп ҡараным. Был – юғары сифатлы бал, уның ҡеүәте ҙур. Әгәр экспорт маркетингы дөрөҫ төҙөлһә, ул ҙур популярлыҡ менән файҙаланасаҡ, – тине Филип МакКейб. – Һеҙҙә умартасылыҡ турҙары кеүек йүнәлеште үҫтереү өсөн потенциал бар, тип иҫәпләйем. Бөгөн был Европа туристары өсөн бик популяр тема.
«Апимондия» башлығы фекеренсә, республика 2021 йылда умартасылар конгресын ҡабул итергә әҙер.
– Ҡалаға һәм конгресты үткәреүгә килгәндә, һеҙҙә умартасылар конгресын уҙғарыу өсөн инфраструктура һәм бөтә мөмкинлектәр бар. Һауа торошо ла ошолайыраҡ торһа, бик һәйбәт буласаҡ, – тине Филип МакКейб. – Дөйөм алғанда, тәьҫораттар яҡшы. Ғариза биргәндә уңыштар юлдаш булыуын теләйем.
Халыҡ-ара умартасылыҡ буйынса конгрестар комитеты 1893 йылда булдырыла, беренсе Халыҡ-ара умартасылыҡ буйынса конгресс 1897 йылда Брюсселдә уҙа. «Апимондия» халыҡ-ара умартасылыҡ ассоциациялары федерацияһына 1949 йылда нигеҙ һалына. Ойошманың төп бурысы – бөтә илдәрҙә лә умартасылыҡты ғилми, техник һәм иҡтисади яҡтан үҫтереүгә булышлыҡ итеү.
Башҡортостан умартасылыҡтың төп күрһәткестәре буйынса илдә тәүге урынды биләй. 2016 йылдың 1 ғинуарына ҡарата республикала 366 мең бал ҡорто күсе иҫәпләнде. Башҡортостанда йылына уртаса 6 мең тонна бал етештерелә.


text:
«Минең республикам» йәштәр экологик акцияһында 500-гә яҡын кеше ҡатнашты
Өфөлә старт алған «Минең республикам» йәштәр социаль-экологик акцияһының беренсе этабында 500-гә яҡын кеше ҡатнашты. Башҡортостан Республикаһы Йәштәр эштәре һәм спорт министрлығынан хәбәр итеүҙәренсә, улар иҫәбендә — 17 уҡыу йорто һәм йәштәр йәмәғәт ойошмаһы вәкилдәре. Өфө дәүләт авиация техник университеты, Башҡорт дәүләт аграр университеты, РФ Эске эштәр министрлығының Өфө юридик институты, Өфө дәүләт нефть техник университеты, Башҡорт дәүләт медицина университеты, Өфө статистика, информатика һәм иҫәпләү техникаһы колледжы, Өфө авиация техникумы, Башҡортостан кооператив техникумы, Өфө дәүләт технология һәм дизайн колледжы, студенттарҙың «Изге йөрәк» махсус отряды (БДАУ), «БР Студенттар хеҙмәт отрядтары штабы» төбәк йәштәре йәмәғәт ойошмаһы, БДМУ-ның Волонтерҙар үҙәге активистары сарала әүҙем ҡатнашты.
БР Йәштәр эштәре һәм спорт министры урынбаҫары Руслан Ғизәтуллин билдәләүенсә, акцияла ҡатнашыусылар һаны йылдан йыл арта.
Йәштәр Ағиҙел йылғаһы буйын сүп-сарҙан таҙартты. Йәмғеһе 40 кубометрҙан ашыу сүп-сар йыйылды.
Иң күп сүп-сар йыйыусы командалар өсөн Республика йәштәр мәшғүллегенә булышлыҡ итеү үҙәге грамоталар һәм приздар тапшырҙы. Акция һөҙөмтәләре буйынса беренсе урынға РФ Эске эштәр министрлығының Өфө юридик институты командаһы сыҡты. Икенсе урынды Өфө статистика, информатика һәм иҫәпләү техникаһы колледжы студенттары яулаһа, Башҡорт дәүләт аграр университеты активистары өсөнсө булды.
Өмә «Ҡотҡарыу һәм һаҡлап ҡалыу» халыҡ-ара экологик акцияһы сиктәрендә үткәрелде.
Сараны ойоштороусылар булып Өфөнөң Киров районы хакимиәте һәм «Башҡортостан» телерадиокомпанияһы дәүләт унитар предприятиеһы ярҙамында БР Йәштәр эштәре һәм спорт министрлығы, Республика йәштәр мәшғүллегенә булышлыҡ итеү үҙәге, төбәктең Тәбиғәттән файҙаланыу һәм экология министрлығы сығыш яһаны.
Беренсе этап 19 майға тиклем дауам итәсәк, икенсеһе ағымдағы йылдың октябрендә старт аласаҡ.


text:
Егеттәр ниңә сит милләткә өйләнергә теләй?
- Подробности
- Родительская категория: Мәҡәләләр
- Опубликовано 25.08.2008 09:35
Кавказ ҡыҙҙары үҙ һылыуҙарыбыҙҙан ниндәй өҫтөнлөктәр менән айырыла?
Йәки егеттәр ниңә сит милләткә өйләнергә теләй?
Күптән түгел "Башҡорт форумдары"нда Бөтә донъя башҡорттары ҡоролтайы башҡарма комитетының йәштәр советы етәксеһе Тимур Лоҡмановтын ҙур бәхәс тыуҙырған яҙмаһы барлыҡҡа килгәйне. Унда башҡорт ҡыҙҙарының насар, юлдан яҙғандары тәнҡитләнеп, Кавказ традициялы төрки милләтле гүзәл заттар менән сағыштырыла.
Автор өйләнгәндә лә һуңғыларын һайлаясағын белдерә: "Общался со многими девушками многих национальностей, но более всего меня как мужчину привлекли девушки с Кавказа, конкретней если говорить, то думаю резонно брать супругу тюркской национальности с кавказскими традициями, выросшую в традициях восточного общества, почитания родителей, старших, супруга... На "Урал моңо" теснее общался с кумычками, меня просто очаровало отношение девушек к себе, к браку, к религии, сейчас переписываюсь с ногайкой... Ну и есть иные традиции с калымом, у них, в среднем от 100 до 200 тыс. рублей, ну в принципе это не очень важно... Вот в наших девушках этого не вижу, вчера пошел на концерт откровенно разочаровали некоторые представительницы башкирских девушек... Стоит одна с сигаретой в руках, глаза пьяненькие... еще как Йыуаса закричал с сцены "Учалылар бармы?!?"... они еще откликаются, захотелось сквозь землю провалиться... Страшно с такой быть".
Был сығыш "Башҡорт форумдары”нда ғына бәхәс тыуҙырып ҡалманы, уны тиҙ арала "изге ниәтле" "Уфагубъ" сайты эләктереп алды. Донъяның кире яғын ғына күрергә һәләтле сайт үҙенсә һығымта яһап, мәҡәлә лә баҫтырҙы.
"Башҡорт милләтселәре лидеры башҡорт ҡыҙына өйләнергә теләмәй!" тип яр һалды улар. Комментарийҙарҙа халҡыбыҙ га тағы ла бысраҡ сәстеләр, ҡыҙҙарыбыҙға ла ағыу һиптеләр. Халыҡ яҙмышына битараф булмағандарҙан бер төркөм был фекер (Т. Лоҡманов фекере) тирәләй аныҡламалар алыу маҡсатында авторҙың үҙе менән осрашмаҡсы булды.
Һөйләшеүҙә "Күк бүре" йәмәғәт ойошмаһы вәкилдәре, йәштәр ҡатнашты. Әйткәндәй, авторға яуаптар пост баҫылғас та июлдә үк булһа ла, ул командировкала сәбәпле, күҙгә-күҙ ҡарашып аңлашыу бер аҙ ваҡыттан һун ғына мөмкин булды.
НАСАР ҒӘҘӘТЛЕ КЫҘҘАР КҮБӘЙЕҮЕ КҮҢЕЛДЕ ӨЙКӘЙ
Артур Иҙелбаев, "Неделя" нәшриәт йорто генераль директоры:
- Тимур Лоҡмәновтың был сығышы бик күп бәхәстәр тыуҙырҙы, ҙур резонанс булды. Шунлыҡтан "Түңәрәк өҫтәл" уҙғарырға кәрәк тип таптыҡ. Күбеһенсә милләттәш ҡатын-ҡыҙҙар тарафынан ризаһыҙлыҡтар булды. Әлбиттә, авторға ҡаты үпкә һүҙҙәре лә юлланды. Үҙенең был фекерен йәштәр лидеры нисек аңлата һуң?
Тимур Лоҡманов:
- Иң беренсе шуны әйтер инем: әле мин башҡорт ҡыҙы менән дуҫлашам.
"Башҡорт форумдәрын”дағы посҡа килгәндә, етди сәбәптәр ҙә бар ине. Милләттәштәр араһында үҙ тәртибе менән халыҡ намыҫына тап төшөрөүсе ҡыҙҙар бар. Улар амораль тормош алып бара, тупаҫтар. Мәҫәлән, ауылдан ҡалаға килгән (уҡырға, эшкә) ҡайһы бер 17-19 йәшлек кенә ҡыҙҙар урамда тәмәке тартып йөрөй, эсәләр. Улар үҙҙәренең был ҡылығын насар тип тә уйламай. Ә инде ошо күренеш минең өсөн арҡаға бысаҡ ҡаҙаған кеүек тәьҫир итә. Ғәрләндерә. Ауыл ҡыҙының шундай түбәнселеккә төшөүе аптырата. Шундай мәғлүмәт ишетелә: "саҡырыу буйынса ҡыҙ" (Девушка по вызову) булып "эшләгән" башҡорт һылыуҙары бар икән. Уларҙы сит ил машиналары менән килеп алалар. Ниңә ҡыҙҙар үҙҙәрен шулай кәмһетә икән?
Ә "Башфорумдарын"дағы телгә алған Кавказ ҡыҙҙарына килгәндә, уларҙа оҙон итәк, эргәһендә ир-ат булғанда күҙҙәрен күтәреп тә ҡарамайҙар. Был тәрбиәнән килә, тип уйлайым. Ата-әсә ныҡ иғтибар бирә инде, Ә беҙҙә ҡыҙҙарыбыҙҙың насар ҡылығына башҡорт ир-егеттәре юл ҡуя кеүек. Бында шымып ҡалырға ярамай. Минең сығыш иһә дискуссия тыуҙырыр өсөн дә ине.
Булат Моратов, ғилми хеҙмәткәр:
Һеҙ үҙ фекерегеҙҙе форумда шулай белдереп дөрөҫ эшләмәнегеҙ. Әгәр кеше етди урын биләй икән (Бында Т. Лоҡмановтың вазифаһы күҙ уңында тотола. Ред.), уның идеялы ышанысы булырға тейеш, һеҙ, Тимур, эскән, тартҡан ҡыҙҙар тураһында әйткәнһегеҙ, ә аҡыллы, мосолманса ҡарашлы һылыуҙарыбыҙ хаҡында телгә лә алмағанһығыҙ, һеҙҙең был темағыҙ башҡорттарҙың үҙ-ара эске аралашыуында күтәрелһә, яҡшыраҡ булыр ине. Бәлки псевдоним менән яҙырға кәрәк булғандыр. Ә былай һеҙ башҡорт йәштәре лидерҙарының береһе булараҡ, сит милләттәргә "сәйнәргә" аҙыҡ бирҙегеҙ. Улар: "Хатта башҡорттарҙың лидеры ла үҙ милләттәшенә өйләнергә теләмәй", - тип үҙенсә йомғаҡ яһаны.
Азат Сәлмәнов, "Күк бүре" ойошмаһы рәйестәше:
- Һәр уйлаған нәмәне әйтергә ярамай. Беҙҙең маҡсат - башҡорт имиджын күтәреү. Шул иҫәптән - башҡорт ҡатын-ҡыҙының да.
Һеҙҙең лидер булараҡ шәхси фекерегеҙҙең һәр һүҙе төптән уйлап әйтелгән булырға тейеш ине. Беҙгә дуҫ булмағандар нәҡ шул уйланмаған һүҙҙәребеҙгә "йәбешергә" әҙер торалар. Беҙ милләтте нисек күтәрергә икәнен уйларға тейешбеҙ.
Тимур Мөхтәров, "Күк бүре" ойошмаһы рәйестәше:
- Беҙҙең башҡорт ҡыҙҙарының күпселеге улай уҡ насар, боҙолған тимәҫ инем. Статистикаға күҙ һалһаҡ, күп ҡыҙҙарыбыҙ ғаилә, бала бағыу кеүек йолауи күренештәргә тоғро ҡала.
Ауылдан килеүселәр ҡала тормошона уңышлы яраҡлаша алмай. Шуға үҙҙәрен насар тота. Эйе, ундайҙар бар. Был - йәмғиәттең ауырыу өлөшө.
Бөтә нәмә сағыштырмаса. Мин бына түбәндәгене әйтер инем: Тимур Лоҡманов иң насар башҡорт ҡыҙҙарын иң һәйбәт кавказ ҡыҙҙары менән сырыштырған. Бының менән нисек килешәһең?!
Кавказ традициялы тигәнде башҡорт ҡыҙы тип үҙгәртһәң дә шул фекер килеп сыға бит. Етмәһә, "дәүләт хеҙмәткәренең үҙ фекерен әйтергә хоҡуғы юҡ", тиелә бер законда.
Мин йәмғиәт структураһында тәртип урынлаштырыу яҡлы.
Артыҡ һөйләү һәр ваҡыт үҙ һөҙөмтәһен бирә.
НАСАР МЕНӘН ЯКШЫНЫ БЕР КАЛЫПКА ҺАЛМАЙЫК
Тимур Лоҡманов:
- Ҡыҙҙар тураһында шундай фекер әйтһәм дә, үҙеме халҡымдың патриоты тип һанайым. Мин етәкләгән йәштәр Советының маҡсаты - башҡорт егеттәрен, ҡыҙҙарын юғары күтәреү.
Башҡортостандан сит илдә, бигерәк тә, көнсығыш илдәрҙә уҡыусылар беҙҙең ҡыҙҙарҙың шәреҡтекеләрҙән айырмаһын нығыраҡ белә. Ни өсөн шундай айырма тип аптырай.
Ир-егеттәр был хәлгә битараф ҡалырға тейеш түгел.
Артур Иҙелбаев:
- Һеҙҙең сығыш менән танышҡас та тәүҙә ни әйтергә теләгәнегеҙҙе аңламаным, дөрөҫөн әйткәндә, был фекер менән бүтән нәмәне белдерергә тырышҡанһығыҙҙыр, тип уйлағайным. Беренсенән, бөтә ҡыҙҙарҙы бер ҡалыпҡа һалыу ярамай.
Икенсенән, һеҙ бит билдәле кеше. һәм һеҙҙең һүҙҙәрегеҙҙе "башҡорт ҡыҙҙарына өйләнергә кәрәкмәй" тип аңлаясаҡтар. Ә был өндәү-саҡырыу һымаҡ яңғырай бит.
Ғилман Ишкинин, БР Яҙыусылар союзы ағзаһы:
- Был фекерегеҙ менән һеҙ, Тимур Уралович, ҡатын-ҡыҙҙы бөтөнләй яратмаған кеше кеүек күренәһегеҙ. Халыҡ бит ул бәләкәй бала кеүек - нисек аңлай, шулай ҡабул итә.
Ҡаҙаҡ һымаҡ ни күрәһең, шуны думбырала сиртеп, көйләп йөрөргә ярамай. Бәлки бындай фекергә ни эшләргә белмәгәндән килгәнһегеҙҙер?
Ҡатын-ҡыҙ бит ул барыбер ҙә ғаилә усағын һаҡлаусы, әсә. Бер генә тарихты иҫегеҙгә төшөрәйем.
Борон баш күтәргән башҡорттарҙы батша ғәскәре баҫтырып килә. Һаҡмар, Ҡаҫмарт буйҙарына сигенә ирҙәр. Ҡатындары, балалары менән. Бик күп ҡырылалар. Ир-ат үлеп бөткәс, ҡатын-ҡыҙ уҡ-һаҙаҡҡа тотона. Балаларын һаҡлау өсөн уларҙы берәм-берәм йылғаға бәрәләр. Малай-ҡыҙҙар аръяҡҡа йөҙөп сығып, тере ҡала...
Бына шундай булған башҡорт ҡатындары. Әле юҡ тиһегеҙме?!
Булат Моратов:
- Кемгә теләйһең, шуға өйләнергә мөмкин. Эйе, насар ҡыҙҙар бәр. Әммә беҙҙекеләрҙе насарлап, кавказ ҡыҙҙары менән сағыштырыу дөрөҫ түгел.
Ғилман Ишкинин:
- Ир-ат өмөтөн юғалтһа, үҙендә көсһөҙлөк тойһа, бисәһен, балаһын ғәйепләй башлай...
Азат Сәлмәнов:
- Башҡорттарҙа былай ҙа ассимиляция проблемаһы бар. Милләттәр буталған саҡ бит. Ҡатнаш ғаилә ҡоролһа (башҡорт-татар, башҡорт-урыҫ һ.б.), күп осраҡта башҡорт юғалыусан. Йәштәр лидеры ла үҙ милләтенә өйләнергә теләмәгәс.
Артур Иҙелбаев:
- Юҡ, лидер түгел, ябай кеше әйтһә лә, бәхәстәр тыуыр ине. Был етди тема.
Тимур Мөхтәров:
- Үҙен башҡорт тип һанағандарҙың бер бурысы бар - һатлыҡ йәнгә яза биреү. Беҙҙең "Күк бүре" ойошмаһы ысын башҡортто булдырыу яҡлы.
Әлфиә Зөбәйерова, "Башҡорт форумында ҡатнашыусы:
- Һәр көтөүҙә насар һарыҡ була тигән кеүек, бер нисә насар ҡыҙ арҡаһында бөтәһенә лә бысраҡ һибеү кәрәкмәҫ ине. Мин гүзәл зат булараҡ, Тимур Лоҡмановтың фекеренә бик аптыраным, үпкәләнем хатта. Насарлыҡты үҙгәртеп була ул. Тәрбиә аша ла. Яманларҙан алда шуны уйларға кәрәк.
ПРОБЛЕМА БАР. УНЫ НИСЕК ХӘЛ ИТЕРГӘ ҺУҢ?
Артур Иҙелбаев:
- Шундай фекерҙе ир-егет урынына ҡатын-ҡыҙ әйтһә?
Әйтәйек, бик билдәле шәхес ир-атты асыҡ рәүештә яманлаһа. Әлбиттә, бәхәс ҡубасаҡ. Ә һуңынан был билдәле ханым мин дискуссия өсөн генә шулай әйттем тиһә? Халыҡ яуабы нисек буласаҡ?
Тимур Лоҡманов:
- Мин был һүҙҙәрем өсөн форумда уҡ ғәфү үтендем, ләкин теләһәгеҙ, быны гәзит битендә лә ҡабатлай алам.
Тимур Мөхтәров:
- Һеҙҙең шул фекерегеҙҙән үҙ халҡығыҙ тураһында түбән уйҙаһығыҙ икән тигәнде лә аңларға була.
Тимур Лоҡманов:
- Мин улай уйламайым. Йәмәғәт эшендә оҙаҡ ҡына халҡыма хеҙмәт итәм һәм эшемде дауам итәсәкмен дә.
Әлфиә Зөбәйерова:
- Тәрбиәле, яҡшы ҡатын-ҡыҙ булыр өсөн мотлаҡ оҙон итәк кейергә түгел. Минең өсөн ирем ысын ир-егет булып тора. Ҡатын-ҡыҙға иң мөһиме - ир-ат йөҙөндә терәкте күреү, һәм мин улар алдында күҙҙәремде күтәрмәй ҙә тора алмайым.
Тимур Лоҡманов:
- Мин ошондай уҡ һөҙөмтә булыр тип уйламағайным. Форумдағы һүҙҙәр, алда әйткәнемсә,"ҡыҙыл флаг" ("красный флажок" - бәхәс тыуҙырыу мәғәнәһендә) ине. Ул фекерем абстракт булды, һүҙҙәремдән баш тартам.
Ғилман Ишкинин:
- Ҡатын-ҡыҙҙарыбыҙҙы улай кәмһетмәйек. Бөгөн күл ир-ат өйөнән ситкә йөрөп эшләй. Донъяны ҡатындар көтә. Кешенең дә төрлөһө була.
Азат Сәлмәнов:
- Һәр кем үҙенең аҙымын ҡарап баҫырға тейеш. Насар күренештәр менән мотлаҡ көрәшергә кәрәк. Әммә дөрөҫ һәм һөҙөмтәле юл менән, аҡыл менән.
Тимур Мөхтәров:
- Ә башҡорттарҙы Кавказ менән сағыштырырға ярамай. Урал һәм Кавказ - икеһе ике ерлек. Ғаилә ҡороу, өйләнешеүгә килгәндә яуаплылыҡ көслө булыу мөһим. Үҙ милләтеңә, үҙ халҡыңа мөхәббәт кәрәк. Кем үҙ милләте егетен йә ҡыҙын ярата алмай, шул халҡын да яратмай тигән һүҙ. Эйе, проблема бар. Насар ғәҙәтлеләр осрай. Көрәшәйек шулар менән. Нисектер йоғонто яһайыҡ. Оялтайыҡ, йәмәғәтселеккә сығарайыҡ йүнһеҙҙәрҙе.
ҺУҢҒЫ ҺҮҘ УРЫНЫНА
Абруйлы йәш лидерҙың уйламайыраҡ белдергән фекере шундай бәхәс тыуҙырҙы. Кемделер ул ғәрләндерҙе, йәнен көйҙөрҙө, кәмһетте лә. Халкыбыҙ һылыуҙары араһында хатта кәләш булырға ярамаған ҡыҙҙар бөтөнләй юҡ тип тә әйтеп булмай. Был һөйләшеү нигеҙенә һалынған проблеманы юҡ тип һанарға ярамаҫ. Бер ҡалаҡ дегет бер мискә балды боҙа тигәндәй, ана шул дегет һүрәтендәге ҡыҙ-ҡатындар саф, илтифатлы башҡорт ҡыҙҙарына ла бысраҡ сәсрәтә. Бөтәһен дә бер ҡалыпҡа һалыу ярамай.
Кемдер үҙ милләтенә өйләнергә теләмәй икән, был уның шәхси эше. Әммә башҡорттоң сит халыҡ менән ҡатнашҡаны бик күп осраҡта юғалып ҡала. Был факт. "Күк бүре" нән Тимур Мөхтәров әйткәнсә, йәмғиәтебеҙҙең бер өлөшө ауырыу. Шул киҫәксәне юҡ итеү, йәғни насар ғәҙәтле, амораль тормош менән йәшәүсе милләттәштәребеҙҙе һауыҡтырыу мотлаҡ.
Ошо саҡта бәхәсле, һау-сәләмәт өлөштө кәмһетерлек фекерҙәр ҙә тыумаясаҡ. Килешәһегеҙме, хөрмәтле гәзит уҡыусылар?
Һөйләшеүҙе Алһыу ИШЕМҒОЛОВА яҙып алды.
Аҙна гәзите, № 32, 2008й.


text:
Рөстәм Хәмитов совет ғәскәрҙәрен Афғанстандан сығарыуҙың 25 йыллығын билдәләү буйынса тантаналарҙа ҡатнаштыФото: Олег Яровиков
Рөстәм Хәмитов совет ғәскәрҙәрен Афғанстандан сығарыуҙың 25 йыллығын билдәләү буйынса тантаналарҙа ҡатнашты
Рөстәм Хәмитов совет ғәскәрҙәрен Афғанстандан сығарыуҙың 25 йыллығын билдәләү буйынса тантаналарҙа ҡатнаштыФото: Олег Яровиков
Башҡортостан Президенты Рөстәм Хәмитов совет ғәскәрҙәрен Афғанстандан сығарыуҙың 25 йыллығын билдәләү буйынса тантаналарҙа ҡатнашты.
— Был ил тарихында, халҡыбыҙ яҙмышында айырыуса бит. Теге утлы ун йыллыҡ алыҫтараҡ ҡала, әммә уның яралары әле һаман яралмай, — тине Президент, шул ваҡиғаларҙа ҡатнашыусыларға мөрәжәғәт итеп.
Рөстәм Хәмитов республикабыҙ тарихында афған һуғышы ҡалдырған ауыр биттәрҙе айырыуса билдәләне. Унда 9,5 меңдән ашыу яҡташыбыҙ ҡатнашты. Ҡыҙғанысҡа ҡаршы, кирегә бөтәһе лә әйләнеп ҡайтманы. 343 хәрби хеҙмәткәр яуҙа үлде йәки яраларҙан һәләк булды.
— Бөгөн беҙ туғандарының һәм яҡындарының тәрән ҡайғыларын уртаҡлашабыҙ. 15 февраль көнө – һәләк булғандарға ихтирам күрһәтеү, тыуған төйәгенә әйләнеп ҡайтҡандарға тәрән хөрмәт һәм рәхмәт белдереү көнө, — тип һыҙыҡ өҫтөнә алды Башҡортостан Президенты.
Сарала ҡатнашыусылар һәләк булған һалдаттарҙы бер минутлыҡ тынлыҡ менән иҫкә алды.
«Бөгөн афған һуғышы ветерандары үҙҙәрен йәмғиәтебеҙҙең әүҙем, вайымлы өлөшө итеп күрһәтә, эштә тормош асылының мөһимлеген – йәмғиәт тормошоноң бөтә өлкәләрендә лә алғы китешкә өлгәшеүҙе, бөтә вайымлы, дәрте кешеләрҙең берләшеүендә генә илдең именлегенә өлгәшеп булыуҙы, раҫлай. Патриот – ул Ватан һәм һәр көн һайын хеҙмәт менән бергә йәшәүсе, ысын эштәр менән уның сәскә атыуына тәьҫир итеүсе кеше».
Рөстәм Хәмитов Башҡортостан Республикаһы хәрби бәрелештәр ветерандарының йәмәғәт ойошмалары координация советына ҙур эштәре өсөн рәхмәт әйтте. Ул 10 бөтә Рәсәй һәм республика берләшмәһе, дөйөм 40 меңдән ашыу кеше иҫәбе менән уның составына инеүсе республиканың бөтә ҡала һәм район берләшмәләре, эшмәкәрлеген оҫта ойоштора.
Яугир-интернационалистар йәмәғәт иғтибарын, матди кеүек әхлаҡи ярҙамды ла алып бөтөрмәне, тип билдәлен Президент.
— Дәүләт бында хәленән килгәнсе ярҙамды күрһәтә һәм күрһәтәсәк, — тип һыҙыҡ өҫтөнә алды Рөстәм Хәмитов.
Президент тантанала ҡатнашыусы Советтар Союзы һәм Рәсәй Геройҙарын тәбрикләне. Рөстәм Хәмитов яҡташтарыбыҙҙың батырлыҡ һәм ҡаһарманлыҡ өлгөләрен миҫалған килтереп Афғанстан юлдарын үткән һалдаттарға дәүләт наградаларын тапшырҙы.


text:
Төбәктә «Йөрәктән йөрәккә» хәйриә марафоны үтә
Башҡортостанда «Йөрәктән йөрәккә» хәйриә марафоны үтә. Уның маҡсаты – йөрәгенә операция талап ителгән кешеләргә финанс ярҙамы күрһәтеү.
БР Һаулыҡ һаҡлау министрлығының матбуғат хеҙмәтенән хәбәр итеүҙәренсә, марафон танылған кардиохирург Лео Бокерия башланғысы менән үткәрелгән «Бала йөрәгенә ҡағыл» бөтә Рәсәй акцияһының дауамы булып тора.
2013 йылдың 1 авгусына тыумыштан йөрәк ауырыуына дусар балаларға маҡсатлы адреслы ярҙам күрһәтеү хәйриә программаһы буйынса республиканың төрлө райондарынан 86 пациентҡа юғары квалификациялы медицина ярҙамы күрһәтелгән. Программаны тормошҡа ашырыуға 18 миллион һумдан ашыу аҡса йүнәлтелгән, тип хәбәр иттеләр БР Һаулыҡ һаҡлау министрлығынан.
А.Н.Бакулев исемендәге Бөтә Рәсәй йөрәк-ҡан тамырҙары хирургияһы ғилми үҙәгендә дауаланыуға средстволар йыйыу өсөн Башҡортостан Республикаһының «Милләт һаулығы лигаһы» хәйриә фонды махсус иҫәп асҡан.


text:
Василий I Дмитриевич
Васи́лий I Дми́триевич (30 декабрь 1371 йыл — 27 февраль 1425 йыл) —1389 йылдан Мәскәү бөйөк кенәзе һәм Владимир бөйөк кенәзе, Дмитрий Иванович Донскойҙың һәм уның ҡатыны княгиня Евдокияның улы. Литваның бөйөк кенәзе Витовттың ҡыҙы Софьяға өйләнгән.
Алтын Урҙанан рөхсәт ярлығы бирелмәгән килеш, бөйөк кенәз дәрәжәһен дәғүәләй, тәхеткә тәғәйенләнеүен хан илсеһе Шихмәт (Шаһиәхмәт) ҡатнашлығында үткәрә. 1392 йылда Туҡтамыш хандан Түбән Новгород, Муром, Ханкирмән (һуңыраҡ Ҡасим ҡалаһы) һ. б. ҡала биләмәләре менән идара итеү ярлығын һатып ала. Урта Азия әмире Аҡһаҡ Тимер Волга буйына һөжөм иткәндә, УРЫҪ ерҙәрен һаҡлау өсөн ополчение ойоштора (1395). 1396 йылда Тверь кенәзе Михаил Александрович менән тышҡы сәйәсәт мәсьәләләренә кағылышлы килешеү төҙөй. 14 быуат аҙағы — 15 быуат баштарында Двина йылғаһы буйы биләмәләре өсөн Новгород идараһы менән көрәшә, Новгородтың мөстәҡиллеген сикләргә тырыша. Литва бөйөк кенәзе Витовт менән урынлашҡан яҡын мөнәсәбәттәре 14 быуат аҙағында Витовтның Туҡтамыш ханға ярҙамлашыуы сәбәпле өҙөлә. 1402 йылда Василий I Мәскәү кенәзлеге биләмәләренә яу менән килгән Идегәйгә 3 мең һум күләмендә йолом хаҡы түләргә мәжбүр була.
Василий I идара иткәндә феодалдарға ер өләшеү сикләнә, уларҙың иреге бер ни тиклем ҡыҫыла. Был осорҙа Василий I һарайы даирәһенә шаҡтай күләмдә йомошло татарҙар һәм Литва аҡһйөктәре саҡырыла.
Әҙәбиәт[үҙгәртергә | вики-тексты үҙгәртергә]
Черепнин Л. В. Русские феодальные архивы XIV—XV вв. М., 1948. Ч. 1; 1951. Ч. 2; шул уҡ. Образование Русского централизованного гоһыуҙарства XIV—XV вв. М., 1960.
Сығанаҡтар[үҙгәртергә | вики-тексты үҙгәртергә]
- Татар энциклопедияһы (тат.)


text:
Республиканың 38 районы Өфөлә беренсе ауыл хужалығы йәрминкәләрендә ҡатнашты
Өфөлә беренсе көҙгө ауыл хужалығы йәрминкәләренә йомғаҡ яһалды. Ике көн – 15 һәм 16 сентябрь – эсендә 17 сауҙа итеү майҙансығында Башҡортостандың 38 районынан 2100-ҙән ашыу машина булды. Был хаҡта 18 сентябрҙә үткән матбуғат конференцияһында баш ҡала хакимиәте башлығы урынбаҫары Марат Ғәлиуллин хәбәр итте.
— Йәрминкәләр ҡала менән ауыл араһында һөҙөмтәле хеҙмәттәшлек итеү формаһы булып тора. Шулай итеп, 15 һәм 16 сентябрҙә Өфөлә 2177 сауҙа итеү урыны ойошторолдо. Көҙгө йәрминкәләрҙә һатылған продукция күләме 64 миллион һумдан ашыу тәшкил итте. Ике көн эсендә өфөлөләр ауыл эшсәндәренән 850 тонна картуф, 390 тонна башҡа төр йәшелсә, 112 тонна ит һәм 52 тонна бал һатып алды, — тип хәбәр итте Марат Ғәлиуллин.


text:
Баш ҡала үҙәгендә транспорт хәрәкәте ваҡытлыса ябыла Фото: Олег Яровиков
Баш ҡала үҙәгендә транспорт хәрәкәте ваҡытлыса ябыла
Баш ҡала үҙәгендә транспорт хәрәкәте ваҡытлыса ябыла Фото: Олег Яровиков
ӨФӨ, 2016 йыл, 18 март. /«Башинформ» мәғлүмәт агентлығы, Ксения Калинина/.
Өфө үҙәгендә транспорт хәрәкәте ваҡытлыса ябыла. Йома, 18 мартта, көндөҙгө сәғәт 2-нән киске 6-ға тиклем Зәки Вәлиди урамының бер өлөшөндә — Аксаков урамынан алып Мәжит Ғафури урамына тиклем хәрәкәт ваҡытлыса туҡтатыла.
Өфө хакимиәтенең матбуғат хеҙмәтендә хәбәр итеүҙәренсә, был саралар «Ҡырым беҙҙеке» тип аталған митинг-концертта ҡатнашыусыларҙың һәм юл хәрәкәте хәүефһеҙлеген тәьмин итеү маҡсатында ойошторола.
Автоһәүәҫкәрҙәргә маршрутты алдан билдәләргә кәңәш ителә.
«Башинформ» агентлығы хәбәр иткәнсә, бөгөн көндөҙгө сәғәт 4-тә республика халҡы үҙҙәренең гражданлыҡ позицияһын күрһәтеү һәм ярымутрауҙа йәшәүсе ватандаштарына теләктәшлек белдереү өсөн Конгресс-холл алдындағы майҙанға йыйыла.


text:
Башҡортостанда эш хаҡы 2013 йылда инфляцияны иҫәпкә алыу менән 4,3 процентҡа үҫкән
Республикала предприятиелар һәм ойошмалар хеҙмәткәрҙәренең уртаса эш хаҡы 2013 йылда 22 440,2 һум тәшкил итте, ул 2012 йыл күрһәткесенән номиналь сағылышта 11,4 процентҡа һәм ысынбарлыҡта, инфляцияға ярашлы, — 4,3 процентҡа күберәк. Статистик һайланмаға шулай уҡ бәләкәй бизнес предприятиелары һәм ойошмалары ла ингән, тип хәбәр итә Башҡортостанстат.
Декабрҙә уртаса эш хаҡы төбәктә 27 957,1 һум тәшкил итте. Номиналь үҫеш, 2012 йылдың декабрендәге кимәл менән сағыштырмаса, 7,4 процент тәшкил итте, ысынбарлыҡта – 1,3 процент.
Ысынбарлыҡ эш хаҡын билдәләгәндә ҡулланыу хаҡтары индексы иҫәпкә алына.


text:
Дини ойошмаларға экстремизмдың үтеп инеүен иҫкәртеү мәсьәләләре тикшерелде
Башҡортостандың Яңауыл районында имамдар кәңәшмәһе үтте. Дини ойошмаларға радикаль ағымдарҙың үтеп инеү мөмкинлеге көн тәртибенең төп темаһы булды. Был хаҡта «Ислам.рф» порталы хәбәр итә.
Ҡатнашыусылар бөгөнгө көндә районда радикаль ағымдарҙың таралыуы күҙәтелмәүен билдәләне, шулай ҙа барыһы ла терроризмды иҫкәртеү кәрәклеге яҡлы булды.
Ошо маҡсатта имамдарҙың белем кимәлен арттырырға, шулай уҡ мәхәллә кешеләре өсөн ислам дине нигеҙҙәре буйынса дәрестәргә иғтибарҙы күберәк бүлергә тәҡдим ителде. Кәңәшмәлә ҡатнашыусылар фекеренсә, бындай саралар агрессив ағымдарҙың үтеп инеүенә юл ҡуймаясаҡ.
Был мәсьәләлә ауыл имамдарының халыҡ менән эшләүен әүҙемләштереүгә, төп иғтибарҙы диндең урындағы власть һәм хоҡуҡ һаҡлау органдары менән үҙ-ара килешеп эш итеүенә йүнәлтергә кәрәк, тип һанай район мосолмандарының «Мираҫ» йәмғиәте рәйесе Фәһим хажи Вәлиев.
Мәсет һәм музейҙарҙа ислам дине үҫеше хаҡында бәйән иткән «мөйөштәр» булдырыу тәҡдиме лә кәңәшмәлә ҡатнашыусыларҙа ҡыҙыҡһыныу уятты.


text:
Баймаҡ районында законһыҙ рәүештә файҙалы ҡаҙылмалар табыу осрағы асыҡланған
Баймаҡ районында дөйөм таралған файҙалы ҡаҙылмаларҙы лицензияһыҙ табыу осрағы асыҡланған. Башҡортостан Республикаһы Тәбиғәттән файҙаланыу һәм экология министрлығы инспекторҙарының хәбәр итеүҙәренсә, бер нисә участкала төҙөлөш ташын санкцияһыҙ табыу эштәре алып барылған. Таш сығарылған майҙан яҡынса бер гектарҙы тәшкил итә, сығарылған продукция күләме – 50 кубометр.
Киң таралған файҙалы ҡаҙылмалар табыуҙы ойошторған кеше асыҡланған. Был факт буйынса административ тикшереү үткәрелә.


text:
Баш ҡалала Рәсәй халыҡтары телдәре диалектологияһының көнүҙәк мәсьәләләре буйынса XII төбәк конференцияһы асылды
28 ноябрҙә Өфөлә, Фәйзи Ғәскәров исемендәге Дәүләт академия халыҡ бейеүҙәре ансамбленең Концерт залында XII «Рәсәй халыҡтары телдәре диалектологияһының көнүҙәк проблемалары» төбәк конференцияһы үтә. Сара билдәле телсе-диалектолог, филология фәндәре докторы Нәжибә Мәҡсүтованың тыуыуына 80 йыл тулыуға, төрки телдәр диалектологияһы буйынса IX төбәк конференцияһын үткәреүгә 30 йыл тулыуға һәм «Башҡорт һөйләштәренең һүҙлеге (Көнбайыш диалект)» баҫмаһының өсөнсө томын сығарыуға 25 йыл тулыуға арнала. Форумды ойоштороусылар булып Рәсәй Фәндәр академияһының Тел ғилеме институты, Рәсәй Фәндәр академияһының Өфө ғилми үҙәге, Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институты, БР Фәндәр академияһы, БР Мәғариф министрлығы, БР Дәүләт телдәре буйынса советы, Башҡортостан халыҡтары ассамблеяһы сығыш яһай.
Конференцияла ҡатнашыусылар төрки, славян, фин-уғыр, кавказ, монгол диалектологияһының көнүҙәк проблемаларын, башҡорт теленең төньяҡ-көнбайыш диалектын өйрәнеү мөмкинлектәрен, диалект шарттарында туған һәм дәүләт телдәрен уҡытыу мәсьәләләрен тикшерә.
Ғилми форумға унда ҡатнашыусыларҙың докладтарынан торған йыйынтыҡ та әҙерләнгән.


text:
Төньяҡ Америка
Төньяҡ Америка — Ер планетаһының Көнсығыш һәм Көнбайыш ярымшарҙары тоташҡан урындағы ҡитға. Төньяҡ Америка халҡы 500 млн кеше. Халыҡ тығыҙлығы Кариб диңгеҙе һәм ҡитғаның Үҙәк өлөшөндә тығыҙ. Бында 1 кв.км-ға 200-ҙән артыҡ кеше тура килә.
География[үҙгәртергә | вики-тексты үҙгәртергә]
Төньяҡ Америка көнбайыштан Тымыҡ океандың Беренг диңгеҙе, Аляска һәм Калифорния ҡултығы менән, көнсығыштан Атлантик океандың Лабрадор, Кариб, Изге Лаврентий һәм Мексика ҡултығы менән, төньяҡтан Төньяҡ Боҙло океанның Бофорт, Гренландия Гудзонов ҡултығы менән йыуыла. Көнбайыштағы Евразиянан Беринг боғаҙы айырып тора. Көньяҡ Американан Панама боғаҙы айырып тора. Төньяҡ Америка составына шулай уҡ Гренландия, Канада арктика архипелагы, Алеут утрауҙары, Ванкувер утрауы, Александр архипелагы һәм башҡа утрауҙар инә. Утрауҙар менән Төньяҡ Америка майҙаны — 24,2 млн кв. км., утрауҙарһыҙ — 20,4 млн.кв. км.
Рельеф[үҙгәртергә | вики-тексты үҙгәртергә]
Рельефтың айырмалығы — боҙлоҡ дәүеренең оҙайлы эшкәртеүе һөҙөмтәһе. Һөҙәкле-тулҡынлы ҡалҡыулыҡтарҙың бейеклеге — 150—600 м. Үҙәк тигеҙлек — Төньяҡ Америка платформаһы өлөшө. Бейеклеге — 200—500 м. Рельефы эрозиялы һәм аҙ тулҡынлы, төньяҡта боҙло һәм боҙлоҡ менән шыуып төшкән тау тоҡомдарынан тора. Көньяҡ өлөшө урман менән ҡапланған. Озарк ҡалҡыулығы (бейеклеге 760 м тирәһе), Уошито ҡалҡыулығы (884 м тиклем) эпигерцин плтаформаһының йыйырсығы булып тора. Бөйөк тигеҙлектәр Кордильер платоһының тау итәге булып тора. Бейеклеге — 500—1500 м. Былар Кордильер платоһының ватылып, йыйырсыҡланып өҫкә күтәрелеү һөҙөмтәһендә барлыҡҡа килгән.
Төньяҡ Америка территорияһындағы дәүләттәр[үҙгәртергә | вики-тексты үҙгәртергә]
- Бойондороҡһоҙ дәүләттәр
- Антигуа һәм Барбуда
- Багамы
- Барбадос
- Белиз
- Гаити
- Гватемала
- Гондурас
- Гренада
- Доминика
- Доминикан Республикаһы
- Канада
- Коста-Рика
- Куба
- Мексика
- Никарагуа
- Панама
- Сальвадор
- Сент-Люсия
- Сент-Винсент һәм Гренадин
- Сент-Китс һәм Невис
- Америка Ҡушма Штаттары
- Тринидад һәм Тобаго
- Ямайка
- Бойондороҡло территориялар
- АҠШ Виргин утрауҙары
- Ангилья
- Аруба
- Бермуд утрауҙары
- Британияның Виргин утрауҙары
- Гваделупа
- Гренландия
- Кайман утрауҙары
- Клиппертон
- Мартиника
- Монтсеррат
- Навасса
- Нидерландтың Антиль утрауҙары
- Пуэрто-Рико
- Сен-Бартельми
- Сен-Мартен
- Сен-Пьер һәм Микелон
- Тёркс һәм Кайкос


text:
Баш ҡала таксистарын законды үтәүгә тикшерәләр
Башҡортостан Республикаһының Транспорт һәм юл хужалығы буйынса дәүләт комитеты Өфөлә еңел такси менән пассажир йөрөтөүсе ойошмаларҙы һәм шәхси эшҡыуарҙарҙы тикшерә. Тикшереү 2011 йылдан алып беренсе тапҡыр уҙғарыла. Шул ваҡыттан алып ҡалала пассажир йөрөтөүгә һигеҙ мең рөхсәт ҡағыҙы бирелгән.
Республиканың Транспорт һәм юл хужалығы буйынса дәүләт комитеты хеҙмәткәрҙәре таксистарҙың транспорт өлкәһендә ҡануниәтте һәм мотлаҡ талаптарҙы (документтар, эшләнгән эштәр, тәҡдим ителгән хеҙмәттәр, улар менән ҡулланған территориялар, биналар, бүлмәләр, ҡорамалдар һәм автомобилдәр) үтәүҙәрен тикшерҙе.
Автомобилдең тышҡы торошо ла тикшерелә: башында ҡыҙғылт һары төҫтә таныу фонары, кузовта – шахмат тәртиптә контраст төҫтә дүрткел композицияһы булырға тейеш. Салонда, шоферҙан уң яҡта алғы панелдә фрахтовщик исеме менән мәғлүмәт, еңел такси менән файҙаланыуҙың түләү шарттары һәм шоферҙың фото рәсеме, шулай уҡ пассажирҙар йөрөтөүҙе контролдә тотҡан органдың атамаһы, адресы һәм телефон номеры менән визит карточкаһы урынлашырға тейеш.
2014 йылда 30 пассажир ташыусыны тикшерәсәктәр, әле уларҙың дүртәүһе тикшерелгән. Сираттағы бындай тикшереүҙә БР Транспорт һәм юл хужалығы буйынса дәүләт комитеты рәйесе Ильяс Мөниров ҡатнашты.
— Башҡортостандың һәр кешеһе йәки ҡунағы сифатлы, ышаныслы һәм хәүеф-хәтәрһеҙ транспорт хеҙмәттәре менән файҙаланһын өсөн тырышабыҙ, — тип һыҙыҡ өҫтөнә алды Ильяс Мөниров. — Һәм еңел такси ситләшеп ҡалмай. Норматив акттарҙың талаптары был шарттарҙы тәьмин итеүгә йүнәлтелгән, шуға күрә беҙ пассажир йөрөтөүселәр менән эште дауам итәсәкбеҙ.


text:
Төбәктә кукуруз һәм ҡарабойҙай сәсеү тамамлана
Башҡортостанда кукуруз һәм ҡарабойҙай сәсеү тамамлана. БР Ауыл хужалығы министрлығының матбуғат хеҙмәтенән хәбәр итеүҙәренсә, бөгөнгө көнгә кукуруз 88,7 мең гектар майҙанда сәселгән, планға ҡарата был 98 процент тәшкил итә. Бер йыл элек был культура 75 процент майҙанда сәселгән ине.
Ҡарабойҙайға килгәндә, был культура 69,4 мең гектарҙа, йәғни 83 процент майҙанда сәселгән. Ҡарабойҙай өсөн иң ҙур майҙан Бишбүләк районында ҡаралған — 7,7 мең гектарҙан ашыу. Әбйәлил һәм Йәрмәкәй райондарында был культура дүрт мең гектарҙан ашыу майҙанда сәселгән.


text:
Өфө «Бөтә балалар ҙа ҡәҙерле!» конкурсында ҡатнаша
ӨФӨ, 2015 йыл, 24 апрель. /«Башинформ» мәғлүмәт агентлығы, Екатерина Соколова/.
Башҡортостандың баш ҡалаһы йәнә «Бөтә балалар ҙа ҡәҙерле!» Рәсәй конкурсында ҡатнаша. Былтыр Өфө илдең 161 ҡалаһы араһында икенсе урынды алды.
Баш ҡала хакимиәтенең матбуғат хеҙмәтенән хәбәр итеүҙәренсә, быйыл бәйге ауыр тормош хәлендә ҡалған балаларға ярҙам итеүгә, шулай уҡ ата-әсәләрҙең яуаплылығын арттырыуға йүнәлтелгән.
Теләүселәр «Мин — ата-әсә» сайтында теркәлеп, Өфө өсөн тауыш бирә ала.


text:
Өфөлә ЮНЕСКО яҡлауында «Мираҫ» мәҙәниәттәр фестивале үтә
ӨФӨ, 2015 йыл, 3 март. /«Башинформ» мәғлүмәт агентлығы, Әлим Фәйезов/.
4 мартта Өфөлә Ғәзиз Әлмөхәмәтов исемендәге «Мираҫ» республика мәҙәниәттәр фестивале үтә. Сара Башҡортостандың ЮНЕСКО эштәре буйынса комитеты һәм Мәҙәниәт министрлығы яҡлауында ЮНЕСКО-ның ассоциацияланған мәктәбендә — Ғәзиз Әлмөхәмәтов исемендәге республика гимназия-интернатында уҙғарыла. Фестиваль Берләшкән Милләттәр Ойошмаһы һәм ЮНЕСКО-ның 70 йыллығына, Башҡортостанда иғлан ителгән Әҙәбиәт йылына арналған сараларҙы ғәмәлгә ашырыу сиктәрендә ойошторолған.
Фестивалдең төп маҡсаты — һәләтле йәш башҡарыусыларға һәм ижади коллективтарға булышлыҡ итеү, Башҡортостан халыҡтарының мәҙәни мираҫын һаҡлау һәм мәҙәниәтте, әҙәбиәтте үҫтереүгә ярҙам күрһәтеү, тип хәбәр иттеләр Башҡортостандың ЮНЕСКО эштәре буйынса комитетының матбуғат хеҙмәтенән.
Фестивалдә ҡатнашыу өсөн ЮНЕСКО-ның ассоциацияланған мәктәптәре уҡыусылары, профессиональ һәм үҙешмәкәр коллективтар, солистар саҡырыла.
Ҡатнашыусылар вокал (ансамбль, соло), нәфис һүҙ, инструменталь музыка (ансамбль, соло) номинациялары буйынса конкурс материалдарын әҙерләргә тейеш. Фестивалдә ҡатнашыуҙың төп шарты — тере тауышҡа йырлау һәм инструменталь башҡарыу. «Нәфис һүҙ» номинацияһы өсөн сығыштар башҡорт шағирҙары һәм яҙыусыларының әҫәрҙәрен белеүҙе иҫәпкә алып башҡорт, рус, инглиз һәм башҡа телдәрҙә әҙерләнә.
Республика мәҙәниәттәр фестивалендә еңеүселәргә һәм ҡатнашыусыларға сертификаттар, Башҡортостандың ЮНЕСКО эштәре буйынса комитетының һәм Мәҙәниәт министрлығының дипломдары тапшырыласаҡ.
Мәғлүмәт менән Башҡортостандың ЮНЕСКО эштәре буйынса комитеты сайтында һәм Ғәзиз Әлмөхәмәтов исемендәге республика гимназия-интернаты сайтында танышырға мөмкин.


text:
Һуңғы ике аҙнала төбәктә нисә кешегә талпан ҡаҙалғаны билдәле булды Фото: Олег Яровиков
Һуңғы ике аҙнала төбәктә нисә кешегә талпан ҡаҙалғаны билдәле булды
Һуңғы ике аҙнала төбәктә нисә кешегә талпан ҡаҙалғаны билдәле булды Фото: Олег Яровиков
ӨФӨ, 2016 йыл, 2 июнь. /«Башинформ» мәғлүмәт агентлығы, Эльмира Сабирова/.
Июнь башына төбәктә биш меңдән ашыу талпан ҡаҙалыу осрағы теркәлгән. Башҡортостан буйынса Роспотребнадзор идаралығы хәбәр итеүенсә, ошо хәүефле бөжәктәрҙән тешләнгән 5421 кеше, шул иҫәптән 1754 бала медицина учреждениеларына мөрәжәғәт иткән.
Дауаханаға килгәндәрҙең 36,1 процентына, шул иҫәптән балаларҙың 86 процентына иммуноглобулин профилактикаһы үткәрелгән.
1 апрелдән Гигиена һәм эпидемиология үҙәге лабораторияһында тикшерелгән 3609 талпандың 204-дә — энцефалит, 300-дә боррелиоз вирусы табылған.
Әлеге ваҡытта республикала вируслы талпан энцефалиты һәм боррелиоз менән ауырыу осраҡтары теркәлмәгән.


text:
Рәсәйҙә урман хужалығын мәғлүмәтләштереү дауам итә
2012 йылдың сентябренән башлап дәүләт урман хужалығы реестрынан күсермәләрҙе электрон төрҙә биреү планлаштырыла. Хәтерегеҙгә төшөрәйек, әле федераль ҡануниәт ике төп ҡағиҙә индерә. Беренсенән, граждандар бөтә дәүләт хеҙмәттәрен электрон төрҙә алыуға хоҡуҡлы. Икенсе яҡтан — дәүләт йәки муниципаль власть структураларында ғариза биреүселәрҙең документтары бар икән, уларҙан документтар талап ителергә тейеш түгел.
«Greenpress» беренсе федераль урман хужалығы мәғлүмәт агентлығының сайтында хәбәр ителеүенсә, ер аҫтын геологик тикшереүгә бәйле эштәр үткәреүгә рөхсәт алыу, урман участкалары алыуға ғаризалар һәм ағас ҡырҡыу тураһында белешмәләр ҡабул итеү өлкәһендә электрон документ әйләнешенә күсеүгә бәйле әҙерлек саралары 2012 йыл аҙағына тиклем тамамланырға тейеш.
Урман декларациялары һәм урамандарҙы файҙаланыу тураһындағы отчеттар электрон форматҡа һуңыраҡ – 2013 июленә тиклем күсереләсәк.


text:
Баш ҡалала яңы төҙөлгән йорттар 5 процентҡа арзанайған Фото: Олег Яровиков
Баш ҡалала яңы төҙөлгән йорттар 5 процентҡа арзанайған
Баш ҡалала яңы төҙөлгән йорттар 5 процентҡа арзанайған Фото: Олег Яровиков
ӨФӨ, 2016 йыл, 19 ғинуар. /«Башинформ» мәғлүмәт агентлығы, Ольга Мортазина/.
«Фатирҙар донъяһы» порталы мәғлүмәттәре буйынса, Өфөлә яңы төҙөлгән йорттар 4,8 процентҡа арзанайған. Ғинуарҙа фатирҙың уртаса хаҡы 3,64 миллион һум тәшкил иткән. Квадрат метрының хаҡы — 55,8 мең һум самаһы (йылына -7,8 процент).
Был илдәге дөйөм картинаға бәйле: баҫма аналитиктарының мәғлүмәттәре буйынса, Рәсәй ҡалаларында яңы торлаҡтың хаҡы -17 процентҡа тиклем кәмегән.
«Эксперт» порталы аналитиктары шундай мәғлүмәт бирә: Өфөлә яңы төҙөлгән йорттоң квадрат метрының уртаса хаҡы 56,5 мең һум тәшкил иткән, йыл башынан 5 процентҡа кәмегән. Бынан тыш, һуңғы ике айҙа төҙөүселәр 15 процентҡа тиклем ташлама менән акциялар тәҡдим итә. Баҙар эксперттары иҫәпләүенсә, төҙөүселәрҙең артабан кәметеү өсөн резервтары юҡ, шуға күрә күрһәтелгән хаҡтың һаҡланыуы күҙаллана.


text:
Башҡортостанда алдан тауыш биреү кампанияһы башлана
Берҙәм һайлау көнө 11 октябргә билдәләнгән. Был көн байрам - Республика көнө менән тап килеү сәбәпле Башҡортостанда һайлауҙар бер аҙнаға алданыраҡ, йәғни 4 октябрҙә үтә. Дөйөм алғанда һайлауҙар Бөрө, белорет ҡалаларында, 31 районда уҙғарыла. 134 депутат мандатына 312 кандидат дәғүә итә.
Уларҙың яртыһы самаһы Берҙәм Рәсәй фирҡәһенән, Коммунмистар менән либерал-демократтар ҙа үҙ кандидатураларын сығарған. Башҡа кандидаттар үҙ-үҙҙәрен тәҡдим итеүселәр.


text:
Пенсия фонды «Ышаныс» журналистар конкурсын иғлан итте
Рәсәй Федерацияһының Пенсия фонды 2011 йылда киң мәғлүмәт сараларында социаль һәм пенсия тематикаларын иң яҡшы яҡтыртыуға икенсе йыл һайын үткәрелеүсе «Ышаныс» конкурсы башланыуы хаҡында иғлан итте.
БР буйынса Рәсәй Пенсия фондының матбуғат хеҙмәтендә хәбәр итеүҙәренсә, эштәр ете номинацияла баһаланасаҡ. Жюри «Иң яҡшы автор», «Иң яҡшы тележурналист», «Иң яҡшы радиожурналист» номинанттарын билдәләйәсәк. Конкурс комиссияһы лицензиялы баҫма матбуғаты, интернет-баҫма, мәғлүмәт агентлыҡтары, радиостанциялар һәм телеканалдар авторҙарының материалдарын ҡараясаҡ. Конкурс материалдары 2011 йылдың 23 июненән алып 31 октябренә тиклем баҫтырылған булырға тейеш.
«Ышаныс» конкурсы тәүгә 2010 йылда уҙғарыла. Сарала Рәсәй Федерацияһының барлыҡ субъекттарынан 135 автор һәм автор коллективы ҡатнаша. Еңеүселәрҙе тантаналы бүләкләү 2010 йылдың ноябрендә Өсөнсө йыл һайын үткәрелеүсе Рәсәй пенсия форумы сиктәрендә үтә. Башҡортостан Республикаһынан «Башҡортостан» телерадиокомпанияһының «Вести – Башкортостан» программаһының ижади коллективы, «Башинформ» мәғлүмәт агентлығының һәм «Панорама» гәзитенең корреспонденттары «Ышаныс» конкурсы номинанттары була.
Ҡатнашыу шарттары һәм «Ышаныс» конкурсын үткәреү сроктары хаҡында тулыраҡ мәғлүмәт менән Рәсәй пенсия фондының рәсми сайтында танышырға була.


text:
Башҡортостанда «комендант сәғәте» ҡыҫҡарҙы
1 майҙан алып 17 йәше тулмаған балаларға өлкәндәрһеҙ йәмәғәт урындарында 22 сәғәткә тиклем түгел, ә 24 сәғәткә тиклем булырға мөмкин, тип хәбәр итә республика парламентының матбуғат хеҙмәте. Был норма «Башҡортостан Республикаһында бала хоҡуҡтарының төп гарантиялары тураһында» БР законында яҙылған һәм 2010 йылдан алып эшләп килә. 1 октябрҙән алып «комендант сәғәтенең» ваҡыты тағы ла оҙайтыласаҡ.
17 йәше тулмаған балаларҙың төндә ата-әсәләренән башҡа йәмәғәт урындарында булыу 500 һумдан 1000 һумға тиклем күләмдәге административ штраф менән янай. Административ хоҡуҡ боҙоу ҡабатланған хәлдә, штраф күләме бер меңдән алып ике меңгә тиклем арта.


text:
Ертишкестәр
Ертишкестәр (лат. Soricidae, (урыҫ. Землеройковые ) — ләпәк сысҡандарға яҡын торған, тышҡы күренештә сысҡандарға оҡшаған, бөжәктәр, ваҡ ҡоштар һ.б. менән туҡлана, Көньяҡ Америка менән Австралиянан башҡа бөтә илдәрҙә йәшәй торған ваҡ кейектәр[1];Soricomorpha отрядынан һөтимәрҙәр.
21 ырыуҙы, 300 -гә яҡын төрҙө үҙ эсенә ала. Һәр ерҙә (поляр өлкәләрҙән, Австралия һәм Көньяк Американан тыш) таралған. Ертишкестәр кулҡанатлы ярғанаттар менән бер рәттән булған имеҙеүселәрҙән иң кескенәләре: кәүҙә оҙонлоғо 4-18 см, ҡойроғо 1-12 см. Тышҡы ҡийәфәте менән сысҡандарға оҡшаш, әмма, уларҙан айырмалы булараҡ, йөҙө осланып һуҙылған. Күҙҙәре кескенә, ҡара сәйлән бөртөгөләй. Күпселегенең ҡолаҡ япрағы бөтөнләй тейәрлек йөн менән ҡапланған. Йөн ҡапламы ҡыҫҡа, тығыҙ, ялтырауыҡлы. Ер өҫтөндә, ер аҫтында һәм яртылаш һыуҙа йәшәйҙәр. Тәүлек әйләнәһе әүҙемдәр, ҡышын йоҡоға талмайҙар. Йылына бер нисә тапҡыр үрсейҙәр. Бер ояла 3 тән 12 гә ҡәҙәр бала була. Ертишкестәр һаны бөжәктәр һ.б. умыртҡаһыҙҙарның күплегенә, шулай уҡ метеорологик шарттарға бәйле, аҙ ҡарлы һалҡын ҡыштарҙан һәм ҡоролоҡтан һуң киҫкен кәмей. Урман һәм ауыл хужалығы өсөн файҙалы, зарарлы бөжәкләрне күпләп юҡ итәләр. 12−15 ай йәшәйҙәр.
Иҫкәрмәләр[үҙгәртергә | вики-тексты үҙгәртергә]
- ↑ Терминологический словарь по зоологии. Русско-башкирский и башкирско-русский (Т.Г.Баишев, 1952)


text:
Силәбе өлкәһендә Башҡорт киноһы фестивале уҙғарыла
ӨФӨ, 2015 йыл, 2 сентябрь. /«Башинформ» мәғлүмәт агентлығы, Ләйлә Аралбаева/.
3 сентябрҙә Силәбе өлкәһенең Сыбаркүл районында тәүге тапҡыр Башҡорт киноһы фестивале ойошторола. Тамашасыларға һуңғы йылдарҙа «Башҡортостан» киностудияһында төшөрөлгән иң яҡшы фильмдар тәҡдим ителә. Кинотаҫмалар башҡорт һәм рус телдәрендә, ҡайһы берҙәре субтитрҙар менән күрһәтеләсәк.
Кино һөйөүселәр «Өйләнәм» (режиссеры — Таңсулпан Бураҡаева), «Еңмеш» (режиссеры — Айнур Асҡаров) ҡыҫҡа метражлы нәфис, «Аңра бүре», «Һунарсы улы», «Алдар һәм һоро бүре» (режиссеры — Рим Шәрәфетдинов) анимация фильмдарын ҡараясаҡ.
Фильмдар Бишкил ҡасабаһының Мәҙәниәт йортонда киске сәғәт 5-тә башлана. Сараны ойоштороусылар — Башҡортостандың Силәбе өлкәһендәге даими вәкиллеге, Силәбе өлкәһенең «Башҡорт Ҡоролтайы» йәмәғәт ойошмаһының Сыбаркүлдәге бүлеге.


text:
Башҡортостанда аҙна аҙағына тиклем һыуыҡ көндәр торасаҡ
Алдағы ял көндәрендә Башҡортостанда һыуыҡ көндәр торасаҡ. Урыны менән бер аҙ ҡар яуыуы ихтимал. Был турала «Башинформ» агентлығына Башгидрометтың баш синоптигы Анна Козаева хәбәр итте. Уның әйтеүенсә, төнөн республика буйынса 22 градус нулдән түбән буласаҡ. Таулы һәм түбән урындарҙа минус 32 градусҡа етәсәк.
— Көндөҙ һауа температураһы минус 15-20 градус тәшкил итәсәк, — ти ул. – Йәкшәмбе, 23 ғинуарҙа, республиканың көнбайыш райондарында йылыта башлаясаҡ. Әкренләп һауа температураһы Башҡортостандың башҡа райондарында ла күтәрелә барасаҡ.


text:
Республикала «Ҡоролтай тауышы» гәзитенең тәүге һаны донъя күрҙе Фото: Бөтә донъя башҡорттары ҡоролтайы башҡарма комитетының матбуғат хеҙмәте
Республикала «Ҡоролтай тауышы» гәзитенең тәүге һаны донъя күрҙе
Республикала «Ҡоролтай тауышы» гәзитенең тәүге һаны донъя күрҙе Фото: Бөтә донъя башҡорттары ҡоролтайы башҡарма комитетының матбуғат хеҙмәте
ӨФӨ, 2016 йыл, 10 июнь. /«Башинформ» мәғлүмәт агентлығы, Ғәлиә Нәбиева/.
Башҡортостанда «Ҡоролтай тауышы» тигән яңы гәзит сыға башланы. Баҫма уҡыусыларҙы Бөтә донъя башҡорттары ҡоролтайы башҡарма комитетының башланғыстары менән таныштыра. Улар иҫәбендә — 112-се Башҡорт кавалерия дивизияһына һәйкәл ҡуйыу, шулай уҡ «Өфө» аэропортына Муса Гәрәевтың исемен биреү.
Гәзиттә Рәсәй философы, социолог, Өфө дәүләт авиация техник университеты профессоры Фәнил Фәйзуллин менән әңгәмә баҫылған, ул унда туған телде, башҡорт мәктәптәрен һаҡлап ҡалыу, эшҡыуарлыҡты үҫтереү хаҡында һөйләй, тип хәбәр иттеләр башҡарма комитеттың матбуғат хеҙмәтендә.
Алты меңдән ашыу телдең 288-е генә Википедияла бирелгән, улар араһында башҡорт теле лә бар, тип билдәләй Башҡорт Википедияһында ҡатнашыусы Айсар Үҙәнбаев. Йәмәғәтсе теләгән һәр кемде уларҙың командаһына ҡушылырға һәм Башҡортостанды бөтә донъяға танытыу өсөн интернетты файҙаланырға саҡыра.
Йәштәр битенең геройы — КВН-дың башҡорт асыҡ лигаһы рәйесе Урал Кәримов. Ул уңышҡа илтеүсе биш баҫҡыс хаҡында бәйән итә, йәйгә пландары менән уртаҡлаша.
Редакция тәүге һанда уҡ гәзит уҡыусылар араһында иң яҡшы очеркка, мәҡәләгә һәм яңылыҡтарға конкурс иғлан итте. Төп маҡсат — тыуған еренә тоғро кешеләрҙе күрһәтеү, халыҡ һөнәрҙәрен, эшҡыуарлыҡты пропагандалау.
«Ҡоролтай тауышы» гәзите «Башҡортостан» республика гәзитенә ҡушымта рәүешендә айына бер тапҡыр сыға. Үҙ баҫмаһын сығарыу тураһында ҡарар Бөтә донъя башҡорттары ҡоролтайы башҡарма комитетының мәғлүмәт сәйәсәте комиссияһы ултырышында ҡабул ителде. Фекер алышыуҙа ойошма рәйесе, республиканың Дәүләт Йыйылышы депутаты Әмир Ишемғолов етәкселегендә башҡарма комитет ағзалары, Башҡортостандың Матбуғат һәм киң мәғлүмәт саралары агентлығы, «Башҡортостан» ДТРК-һы, редакция һәм журнал, Башҡорт Википедияһы вәкилдәре ҡатнашты.


text:
Өфөнән Спиваков фонды стипендиаттары Мәскәү халыҡ-ара Музыка йортонда сығыш яһаясаҡ
Башҡортостан Республикаһындағы Владимир Спиваков исемендәге Халыҡ-ара хәйриә фонды стипендиаттары — Өфө урта махсус музыка колледжы, З.Исмәғилев исемендәге Өфө дәүләт сәнғәт академияһы студенттарының һәм был уҡыу йорттарын тамамлаусыларҙың, шулай уҡ П.И.Чайковский исемендәге Мәскәү дәүләт консерваториһы ҡарамағындағы Үҙәк музыка мәктәбе уҡыусыларының концерты Мәскәү халыҡ-ара Музыка йортонда 19 апрелдә үтәсәк.
Владимир Спиваков исемендәге Халыҡ-ара хәйриә фондының Башҡортостан Республикаһы филиалы директоры Ғәлиә Камаева хәбәр итеүенсә, концертта республика, бөтә Рәсәй һәм халыҡ-ара конкурстар лауреаттары Тимофей Владимиров (фортепиано), Ангелина Самойлова (скрипка), Кирилл Козлов (фортепиано), Гөлназ Сәхибгәрәева (фортепиано), Олег Тузов (фортепиано), Диляра Иҙрисова (сопрано), шулай уҡ Булат Насыров (скрипка) һәм Искәндәр Ханнанов (виолончель) ҡатнашасаҡ. Музыканттар маэстро Спиваков бүләк иткән музыка ҡоралдарында уйнай. Шулай уҡ концертта Башҡортостандағы Владимир Спиваков исемендәге Халыҡ-ара хәйриә фондының тәүге быуын стипендиаттары, әле П.И.Чайковский исемендәге Мәскәү дәүләт консерваториһында белем алған Элиза Хәнәфина (виолончель) һәм Денис Хөсәйенов (фортепиано) ҡатнаша.
Концерт көнөндә Мәскәү халыҡ-ара Музыка йортонда Өфөнөң 2-се балалар сәнғәт мәктәбе уҡыусылары эштәренең күргәҙмәһе эшләйәсәк, уны шулай уҡ Спиваков фондының Башҡортостандағы филиалы ойоштора.


text:
Рөстәм Хәмитов «Башавтотранс» предприятиеһының Учалы филиалына яңы автобустарҙан асҡыстар тапшырҙы
Башҡортостан Президенты Рөстәм Хәмитов Учалы районына эш сәфәре сиктәрендә «Башавтотранс» дәүләт унитар предприятиеһының Учалылағы бүлексәһенә дүрт яңы автобустан асҡыстар тапшырҙы. Сара Учалының үҙәк майҙанында үтте.
— Был мөһим ваҡиға булып тора. Яңы техника «Башавтотранс» предприятиеһының алдынғы бүлексәләренең береһенә тапшырыла, — тине Рөстәм Хәмитов. – Беҙ артабан да «Башавтотранс» дәүләт унитар предприятиеһын яҡшы техника менән тәьмин итеп нығытасаҡбыҙ. Халыҡҡа уңайлы булһын өсөн, маршруттар селтәрен үҫтереү өҫтөндә уйлаясаҡбыҙ.
Шулай уҡ Президент «Учалы тау-байыҡтырыу комбинаты» асыҡ акционерҙар йәмғиәте һәм «Учалы тау-машина эшләү альянсы» яуаплылығы сикләнгән йәмғиәтенең яңы махсус техникаһын ҡараны. Учалы тау-байыҡтырыу комбинатының техник директоры Ильяс Әхмәтйәнов тәҡдим ителгән машиналар – ауҙармалы машиналар, бульдозерҙар, быраулау ҡоролмалары, тейәгестәр тураһына һөйләне. Бөгөнгө көндә предприятие Урал тау-металлургия компанияһы өсөн алдынғы сеймал етештереүсе, шулай уҡ Башҡортостанда һәм Рәсәйҙә баҡыр һәм цинк концентраттары етештереү буйынса иң ҙур предприятиеларҙың береһе булып тора. Яңы техника «Учалы тау-байыҡтырыу комбинаты» асыҡ акционерҙар йәмғиәтенең бүлексәләренә 2013 йылға һатып алыуҙар программаһына ярашлы поставкалана башланы.


text:
Мәскәүҙә башҡорт һылыуҡайҙары конкурсының финалсылары билдәләнде
ӨФӨ, 2016 йыл, 18 февраль. /«Башинформ» мәғлүмәт агентлығы, Ләйлә Аралбаева/.
Илебеҙҙең баш ҡалаһында «Мәскәү һылыуҡайы» конкурсының һайлап алыу туры уҙҙы. Финалға Гөлзифа Тутманова, Миләүшә Таһирова, Юлиә Әбүбәкирова, Регина Раянова, Әлфирә Торсонбаева, Фәйрүзә Әбсәләмова, Гүзәлиә Байегетова, Аҡйондоҙ Сараева, Илнара Ниязғолова, Айгөл Аллағолова сыҡты. Уларҙың барыһы ла Мәскәүҙең техник юғары уҡыу йорттарында белем ала. Ҡайһылары уҡыуҙан буш ваҡыттарында «Алтын Ай» һәм «Йыһан» төркөмдәрендә бейей.
Бәйгене ойоштороусылар һөйләүенсә, кастингта Мәскәүҙә йәшәгән башҡорт ҡыҙҙары ҡатнашҡан. Улар үҙҙәре менән таныштырған, ижади һәләттәрен күрһәткән. Жюри ағзалары һылыуҙарҙың тышҡы ҡиәфәтенән тыш, туған телен белеүенә, артислыҡ һәләттәренә лә иғтибар иткән .
«Ҡатнашыусыларҙы һайлап алыуы еңелдән булманы, — тине конкурсты ойоштороусыларҙың береһе Гүзәлиә Мырҙағәлина. — Барыһы ла финалда сығыш яһауға лайыҡ, һәр береһе үҙенсәлекле. Быйыл сәхнәлә үҙҙәренең сибәрлеген раҫларға теләүселәр уҙған йылдарға ҡарағанда күберәк булды».
Бәйгенең финалы 5 мартта уҙа. Һылыуҡайҙар аҫыл таштарҙан яһалған таж өсөн көс һынашасаҡ. Мәскәүҙең иң сибәр башҡорт ҡыҙы республика матурлыҡ бәйгеһендә илебеҙҙең баш ҡалаһы исеменән сығыш яһаясаҡ.
Мәскәүҙә башҡорт һылыуҡайҙары конкурсы өсөнсө тапҡыр уҙғарыла. Бәйгене ойоштороусылар — Мәскәүҙәге һәм Санкт-Петербургтағы республикабыҙ студенттары һәм аспиранттары ассоциацияһы һәм Башҡортостандың Мәскәүҙәге Тулы хоҡуҡлы вәкиллеге.


text:
Башҡортостандың иң яҡшы уҡытыусыһы Өфөнөң 115-се мәктәбендә рус теле һәм әҙәбиәтенән уҡытаФото: Олег Яровиков
Башҡортостандың иң яҡшы уҡытыусыһы Өфөнөң 115-се мәктәбендә рус теле һәм әҙәбиәтенән уҡыта
Башҡортостандың иң яҡшы уҡытыусыһы Өфөнөң 115-се мәктәбендә рус теле һәм әҙәбиәтенән уҡытаФото: Олег Яровиков
Өфө ҡалаһы Совет районының 115-се урта дөйөм белем биреү мәктәбенең рус теле һәм әҙәбиәте уҡытыусыһы Оксана Шәрәфетдинова «Башҡортостандың йыл уҡытыусыһы-2013» республика конкурсында абсолют еңеүсе тип танылды. Шулай уҡ ул «Иң яҡшы рус теле һәм әҙәбиәте уҡытыусыһы» исеменә лайыҡ булды.
Оксана Шәрәфетдинованың 15 йыллыҡ педагогик стажы бар. Башҡорт дәүләт университетының филология факультетын тамамлағандан һуң мәктәпкә уҡытырға килә һәм шул ваҡыттан алып һөнәренә тоғро булып ҡала.
Педагогик оҫталыҡ бәйгеһендә еңеүселәрҙе һәм лауреаттарҙы тәбрикләү тантанаһы шишәмбе, 9 апрелдә, Өфөлә үтте. Быйыл ул 23-сө таҡыр үткәрелде. Төп конкурстан тыш, иң яҡшы рус теле һәм әҙәбиәте, шулай уҡ татар теле һәм әҙәбиәте уҡытыусылары билдәләнде. Быйыл бәйгелә 116 педагог ҡатнашты.
Конкуста ҡатнашыусыларҙы һәм еңеүселәрҙе БР Хөкүмәте Премьер-министры урынбаҫары Лилиә Ғүмәрова һәм Башҡортостандың мәғариф министры Әлфис Ғаязов сәләмләне.
Тәбрикләү тантанаһы айырым награда тапшырыуҙан башланды. Ҡариҙел районы Арҡауыл ауылының урта дөйөм белем биреү мәктәбенән 30 йыллыҡ стажы булған география уҡытыусыһы Татьяна Окунцева В.Сухомлинский исемендәге «Йөрәгемде балаларға бирәм» миҙалына лайыҡ булды.
«Башҡортостандың йыл уҡытыусыһы-2013» республика конкурсы еңеүсеһе тип Стәрлетамаҡ ҡалаһының 3-сө башҡорт лицей-интернатынан информатика уҡытыусыһы Луиза Мырҙаҡаева танылды. Туймазы ҡалаһының 1-се мәктәп-интернатынан уның коллегаһы Зинфира Нурсиламоваға иң яҡшы татар теле һәм әҙәбиәте уҡытыусыһы исеме бирелде.
Барлыҡ еңеүселәр «БР мәғариф отличнигы» исеменә һәм аҡсалата премияларға лайыҡ булды.
«Башҡортостандың йыл уҡытыусыһы-2013» бәйгеһенең абсолют еңеүсеһе Оксана Шәрәфетдинованы көҙ көнө йәнә бер һынау көтә. Ул республика исеменән «Рәсәйҙең йыл уҡытыусыһы» конкурсында ҡатнашасаҡ.


text:
Өфөлә Бөтә Рәсәй «ғаилә» конгресы үтәсәк
23 майҙа Имен бала саҡ һәм ғаилә ҡиммәттәрен нығытыу йылына арналған саралар сиктәрендә Өфөлә V «Ғаилә һәм бала саҡ: тәжрибә, проблемалар һәм уларҙы хәл итеү мөмкинлектәре» бөтә Рәсәй конгресы үтә.
Башҡортостан Республикаһының Хеҙмәт һәм ғаиләне социаль яҡлау министрлығы, Рәсәй дәүләт социаль университет менән берлектә, Рәсәй Федераль Йыйылышының Федерация Советы ярҙамында «Рәсәй ғаиләһе» милли йәмәғәт комитеты бишенсе йыл рәттән Өфөлә бындай мөһим сара үткәрә.
«Башинформ» агентлығына республиканың Элемтә һәм киң коммуникациялар министрлығынан хәбәр итеүҙәренсә, конгресс эшендә РФ Федераль Йыйылышы Федерация Советының социаль сәйәсәт буйынса комитеты рәйесе Валерий Рязанский, «Рәсәй ғаиләһе» милли йәмәғәт комитетының беренсе вице-президенты, Рәсәй дәүләт социаль университеты ректоры Лидия Федякина, ике тапҡыр Советтар Союзы Геройы Владимир Коваленко, шулай уҡ «Рәсәй ғаиләһе» милли йәмәғәт комитетының төбәк бүлексәләре вәкилдәренең ҡатнашыуы көтөлә.
Конгресс программаһы пленар һәм секция ултырыштарын, фәнни дискуссияларҙы үҙ эсенә ала.
Бынан тыш, конгресс сиктәрендә Башҡортостан Республикаһында Рәсәй сәйәсәте мәктәбе менән ойошторолған «Бәләкәй кешеләрҙең ҙур проблемалары» исемле түңәрәк өҫтәл үтә, унда сәйәсмәндәр һәм мәктәп уҡыусылары ҡатнаша. «Бәхетле бала саҡ өсөн» исемле берҙәм Декларация ҡабул итеү ултырыштың төп маҡсаты булып тора.
Бөтә Рәсәй конгресында шулай уҡ номинациялар буйынса иң яҡшы ғаиләләрҙе тәбрикләү тантанаһы үтә. Шунда уҡ ғаиләгә социаль ярҙам күрһәтеү буйынса эшмәкәрлеккә ҙур өлөш индергән кешеләр «Изге Петр һәм Феврония» миҙалдары менән наградланасаҡ.


text:
Кесе театр художество етәксеһе Юрий Соломин Өфө тамашасыһын маҡтаныФото: Олег Яровиков | Видео: Ренат Исҡужин, Мирон Доровских
Кесе театр художество етәксеһе Юрий Соломин Өфө тамашасыһын маҡтаны
Кесе театр художество етәксеһе Юрий Соломин Өфө тамашасыһын маҡтаныФото: Олег Яровиков
ӨФӨ, 2014 йыл, 23 октябрь. /«Башинформ» мәғлүмәт агентлығы, Ләйлә Аралбаева/.
Өфөлә Рус дәүләт академия драма театры сәхнәһендә Кесе дәүләт академия театры (Мәскәү) гастролдәре үтә. Театрҙың художество етәксеһе, СССР-ҙың халыҡ артисы Юрий Соломин, Рәсәйҙең халыҡ артисы Александр Потапов һәм генераль директоры Тамара Михайлова журналистарҙың һорауҙарына яуап бирҙеләр.
— Һеҙҙең иҫ киткес ҡалағыҙ йолаларға бай. Театрға, әлбиттә, бөгөн бөтәһенә лә — медицинаға, мәғарифҡа, мәҙәниәткә кеүек үк, йәшәүе еңелдән түгел. Кисәнге спектаклдән һуң театрығыҙҙың етәкселеге менән аралаштыҡ. Беҙгә Өфөлә тамашасы тәрбиәле, материалда тәрбиәләнгән кеүек тойолдо. Ишеткән һәм аҙаҡтан алҡыштар булғанда күргән тамашасылар. Спектаклдән һуң тамаша залы баҫып торҙо – был тиккә генә түгел. Театр тамашасыны тәрбиәләй алған – быны беҙ һиҙәбеҙ. Ул балалар спектаклдәренән уҡ башлана, мәктәптән, хатта балалар баҡсаһынан өйрәтергә кәрәк, — тип иҫәпләй Юрий Соломин.
Кесе театр – иң элекке (1756 йылда Елизавета Петровна тарафынан нигеҙ һалған), традицион, билдәле Рәсәй коллективтарының береһе. Кесе театрҙың хәҙерге быуын артистары һәм режиссерҙары бай йолаларға бирелгәнлектәре менән айырыла һәм алдан эшләүселәрҙең тәжрибәһенә таяна. Кесе театрҙа авангард постановкаларҙың булыуы тураһындағы һорауға Юрий Соломин былай тип яуап ҡайтарҙы:
— Беҙҙә уның булыуы мөмкин түгел. Театр алдында Островскийҙың һәйкәле (кемдәрҙер беҙҙе хатта музей тип йөрөтә) тора. Беҙ ҡайһы берәүҙәр генә һаҡлай алғанды һаҡлайбыҙ. Боҙолғанлыҡҡа ҡырҡа ҡаршы сығыш яһайбыҙ. Хәҙер беҙҙә Островскийҙың 47 пьесаһынан 12 спектакль бара, йыл һайын уны яңылары менән тулыландырабыҙ. Күп кенә килеүселәр, сил ил кешеләре беҙҙең спектаклдәр буйынса рус телен өйрәнә, — тип билдәләне художество етәксеһе.
— Беҙ һеҙгә гастролгә дәүләт ҡушыуы буйынса килдек – беҙгә Мәҙәниәт министрлығы тарафынан аҡса бүленә. Әгәр иғтибар итһәгеҙ, беҙ Мәскәүҙә уйнаған кеүек килдек. Һәр спектаклгә икешәр фура декорациялар, костюмдар, үҙебеҙҙең грим һалыусыларыбыҙ, монтажлаусыларыбыҙ – тулы команда менән килгәнбеҙ. Гастролдәрҙә сиктән тыш ҙур аҡса эшләмәйбеҙ һәм хаҡтарҙы ла Мәскәүҙәгегә ҡарағанда байтаҡҡа түбәнерәк ҡуябыҙ, —тип аңлатты театрҙың генераль директоры.
Иҫегеҙгә төшөрәбеҙ, Кесе театр Өфөлә 21 октябрҙән алып гастролдә. Кесе йома, 23 октябрҙә, өфөләр «Филумена Мартурано» тигән лирик комедияны (Э. де Филиппо, Стефано де Лука постановкаһы) ҡараясаҡ. 24 октябрҙә «Дәүләтте нисек алдарға» спектакле (Л.Верней һәм Ж.Берра, Владимир Бейлис постановкаһы) уҙасаҡ. Гастролдәр 25 һәм 26 октябрҙә Александр Остройвскийҙың «На всякого мудреца довольно простоты» комедияһы менән ябыласаҡ.


text:
Өфө ер мәсьәләһе буйынса ғилми-ғәмәли конференция үткәрергә әҙер
Башҡортостан Республикаһының Ер һәм милек мөнәсәбәттәре министрлығында «Ер-милек мөнәсәбәттәрен үҫтереү һәм камиллаштырыу буйынса төбәк проблемалары» Төбәк-ара ғилми-ғәмәли конференцияһын ойоштороу комитеты ултырышы үткәрелде. Унда Премьер-министр урынбаҫары – БР Хөкүмәте Аппараты Етәксеһе Илшат Тажетдинов ҡатнашты.
Уның әйтеүенсә, ер мәсьәләһе бөгөн бөтә ил өсөн бик мөһим, һәм конференция юғары ойоштороу кимәлендә үткәрелергә тейеш. Хәтерегеҙгә төшөрәбеҙ, төбәк-ара сара быйыл 2-3 декабрҙә БР Президенты ҡарамағындағы Башҡортостан дәүләт хеҙмәте һәм идара итеү академияһында үтәсәк. Сараның төп маҡсаты булып ер-милек мөнәсәбәттәрен үҫтереү һәм уларҙы хәл итеү буйынса тәҡдимдәр әҙерләү тора.
БР ер һәм милек мөнәсәбәттәре министры урынбаҫары Илдар Әминев, конференцияла федераль структуралар (РФ Иҡтисади үҫеш министрлығы, Росреестр һәм башҡалар), шулай уҡ республиканың һәм башҡа төбәктәрҙең дәүләт органдары, йәмәғәт ойошмалары вәкилдәре ҡатнашасаҡ, тип хәбәр итте. Башҡортостандың ҙур сәнәғәт предприятиелары белгестәре ҡатнашыуы көтөлә.
Илшат Тажетдинов, конференция аҙағында унда ҡатнашыусыларҙың ер һәм милек мөнәсәбәттәрен камиллаштырыу буйынса перспективалы тәҡдимдәре нигеҙендә ярашлы документ ҡабул итергә кәрәк, тип һыҙыҡ өҫтөнә алды.


text:
Аҙна һуңына тиклем төбәктә епшек ҡар яуасаҡ, юлдарҙа — боҙлауыҡ Фото: Олег Яровиков
Аҙна һуңына тиклем төбәктә епшек ҡар яуасаҡ, юлдарҙа — боҙлауыҡ
Аҙна һуңына тиклем төбәктә епшек ҡар яуасаҡ, юлдарҙа — боҙлауыҡ Фото: Олег Яровиков
ӨФӨ, 2015 йыл, 3 ноябрь. /«Башинформ» мәғлүмәт агентлығы, Гөлфиә Акулова/.
Республиканың гидрометеорология һәм тирә-яҡ мөхит мониторингы идаралығы синоптиктары күҙаллауынса, был аҙнала Башҡортостанда епшек ҡар яуасаҡ, боҙлауыҡ буласаҡ. Көндәр болотло торасаҡ. Һауа температураһы 4 градус һалҡындан 3 градусҡаса йылы.
Айырым райондарҙа буран сығыуы, электр сымдарына, ағастарға епшек ҡар йәбешеүе, юлдарҙа боҙлауыҡ булыуы көтөлә. Һауа торошоноң тотороҡһоҙ булыуы юлдарҙа хәүеф тыуҙыра, тип иҫкәртә Ғәҙәттән тыш хәлдәр министрлығы. Төндә һәм иртән юлдың айырым урындарында томан, күренеүсәнлектең 500-300 метрға тиклем насарайыуы ихтимал.
Аҙна һуңында атмосфера баҫымы күтәрелә, һауа температураһы түбәнәйә, төндә — 5-10, көндөҙ 1-6 градус һалҡын. Ял көндәрендә яуым-төшөм кәмей.


text:
Айрат Ғәскәров менән осрашыуҙа ауыл уҡытыусыларына льготалар тикшерелде
БР Хөкүмәте Премьер-министрының беренсе урынбаҫары —БР финанс министры Айрат Ғәскәровтың БР Профсоюздар Федерацияһы рәйесе Әмирхан Сәмерханов һәм РФ Халыҡ мәғарифы һәм фән хеҙмәткәрҙәре профсоюзының республика ойошмаһы рәйесе Светлана Пронина менән осрашыуында тикшерелгән төп мәсьәләләрҙең береһе булып 2009 йыл өсөн ауыл уҡытыусыларына коммуналь хеҙмәтләндереүҙәр буйынса льготалар биреү буйынса бурысты бөтөрөү мәсьәләләре торҙо.
Бынан тыш, БР Профсоюздар Федерацияһының матбуғат хеҙмәтенән хәбәр итеүҙәренсә, осрашыуҙа дөйөм белем биреү учреждениеларын финанслау проблемалары күтәрелде.
Айрат Ғәскәров аңлатыуынса, ауыл белгестәренә льготалар биреүгә средстволар муниципаль райондар һәм ҡала округтары бюджеттарында ҡаралған.
— Бурыстың барлыҡҡа килеү сәбәптәре һәр биләмә буйынса айырым тикшереләсәк, — тине Айрат Ғәскәров. – Ләкин сәбәптәр ниндәй булыуға ҡарамаҫтан, уҡытыусылар үҙҙәренә тейешле льготаларҙы алырға тейеш.
Осрашыу барышында ауыл уҡытыусыларының эш хаҡы мәсьәләһе лә ҡуҙғатылды.


text:
«Башҡортостан» студияһының өс фильмы Ҡаҙан халыҡ-ара мосолман киноһы фестивалендә ҡатнашыуға һайлап алынды
6 сентябрҙә асыласаҡ VII Ҡаҙан халыҡ-ара мосолман киноһы фестивалендә беҙҙең республиканан өс фильм тәҡдим ителәсәк. Был режиссер Рим Шәрәфетдиновтың «Һунарсы улы» тип аталған йәнһүрәте, режиссер Айнур Асҡаровтың ҡыҫҡа метражлы «Еңмеш» фильмы («ПитерКит» студенттар фильмдары фестивале призеры, ул шулай уҡ Канн фестивалендә конкурстан тыш күрһәтелгән) һәм Булат Йосоповтың «Башҡортостан» киностудияһында төшөрөлгән «13-сө раунд» фильмы.
«Башинформ» агентлығына киностудияның матбуғат хеҙмәтенән хәбәр итеүҙәренсә, йыл һайын үткәрелеүсе мосолман киноһы фестивале «Мәҙәниәттәр диалогы аша аралашыу мәҙәниәтенә» девизы аҫтында Ҡаҙанда 6 -11 сентябрҙә үтәсәк. Фестиваль Рәсәй Хөкүмәте, Татарстан
Республикаһы Президенты, Рәсәйҙең һәм бөтә донъяның күренекле мәҙәниәт һәм сәнғәт эшмәкәрҙәре ярҙамында ойошторола.


text:
Фото:
Күмертауҙа Башҡорт әҙәбиәте көндәре үтте
Фото:
Күмертауҙа Республика йылына арналған Башҡорт әҙәбиәте көндәре үтте. Уларҙа БР Яҙыусылар союзы делегацияһы ҡатнашты, уның составына Фәрзәнә Ғөбәйҙуллина, Марсель Сәлимов, Зөһрә Ҡотлогилдина, Гөлнур Яҡупова, Хәсән Назаров, Тәнзилә Дәүләтбирҙина, Әхмәҙин Әфтәхетдинов, Лилиә Ҡәйепова инде.
Ике көн буйына билдәле шағирҙар һәм яҙыусылар ҡала округының белем биреү учреждениеларында ижади осрашыуҙар үткәрҙе. Улар уҡыусыларҙы үҙ әҫәрҙәре менән таныштырып ҡына ҡалманы, шулай уҡ ижади пландары менән уртаҡлашты, балаларҙың һорауҙарына теләп яуап бирҙе. 1-се балалар музыка мәктәбендә үткәрелгән музыкаль-шиғриәт осрашыуында ҡунаҡтар менән бер рәттән ҡала округы хакимиәте, йәмәғәт ойошмалары вәкилдәре лә ҡатнашты. Был ижади осрашыуҙа төп ваҡиға булып Күмертау яҙыусыларының 2009 йылда сыҡҡан китаптарын презентациялау торҙо.
Яҙыусылар делегацияһы исеменән уның етәксеһе – БР Яҙыусылар союзының өлкән әҙәби консультанты Фәрзәнә Ғөбәйҙуллина күмертауҙарға йылы ҡабул иткәндәре өсөн рәхмәт белдерҙе һәм ошо осрашыу иҫтәлеге итеп китап бүләк итте. Ҡала округы хакимиәте башлығы урынбаҫары Светлана Агишева, осрашыу бик уңышлы булды, тип билдәләне һәм бындай сараларҙы дауам итергә кәрәк, тигән теләк белдерҙе. Музыкаль-шиғриәт осрашыуы Күмертауҙың ижади коллективтары сығышы менән тамамланды.


text:
Башҡортостанда төбәк капиталь ремонт фонды булдырылыуы ихтимал
Башҡортостанға төбәк капиталь ремонт фондын ойошторорға кәрәк. Был туҙған инфраструктураны һәм торлаҡ фондын тергеҙеү күләмдәрен арттырыуҙың өҫтәмә сығанағына әүерелергә тейеш. Башҡортостан Хөкүмәте Премьер-министры урынбаҫары – торлаҡ-коммуналь хужалыҡ министры Сергей Афонин әйтеүенсә, министрлыҡ өсөн был яҡын аралағы төп бурыс.
Әйткәндәй, былтыр күп фатирлы йорттарға капиталь ремонт программаһы нигеҙендә Башҡортостандың 33 муниципаль берәмегендә 157 йорт ремонтланған. Был эштәр республика ҡаҙнаһынан, урындағы бюджеттарҙан финанслау, шулай уҡ милек хужалары средстволары иҫәбенә башҡарылған. Һөҙөмтәлә 7,7 мең кеше йәшәү шарттарын яҡшыртҡан. Үҙләштерелгән средстволарҙың дөйөм суммаһы 150 миллион һумды тәшкил иткән. Әле ағымдағы йылға программа әҙерләнә. Быйыл да 2011 йылдағынан кәм булмаған средстволар файҙаланыласаҡ, тип көтөлә.


text:
Рәмил Исҡужин Башҡортостандың Контроль-иҫәп палатаһын етәкләне Фото: Андрей Старостин
Рәмил Исҡужин Башҡортостандың Контроль-иҫәп палатаһын етәкләне
Рәмил Исҡужин Башҡортостандың Контроль-иҫәп палатаһын етәкләне Фото: Андрей Старостин
ӨФӨ, 2016 йыл, 16 июнь. /«Башинформ» мәғлүмәт агентлығы, Ғәлиә Нәбиева/.
Рәмил Исҡужин Башҡортостандың Контроль-иҫәп палатаһы рәйесе итеп тәғәйенләнде. Ҡарар бөгөн, 16 июндә, Башҡортостан Дәүләт Йыйылышының пленар ултырышында ҡабул ителде. Депутаттар бер тауыштан уның кандидатураһын хупланы.
Рәмил Кәбир улы Исҡужин Бөрйән районында тыуған. Башҡорт дәүләт университетын тамамлаған, юридик фәндәр кандидаты.
Хеҙмәт эшмәкәрлеген 1975 йылда Бөрйән районы Ырғыҙлы урта мәктәбендә уҡытыусы булып башлай. Совет Армияһы сафында хеҙмәт итә, аҙаҡ йәнә мәктәптә эшләй. Төрлө йылдарҙа ауыл советы рәйесенән алып Өфөнөң Совет районы прокурорына тиклем вазифалар биләй.
2006 йылда Федерация Советы ағзаһы, һуңынан бишенсе саҡырылыш Дәүләт Думаһы депутаты, Конституция ҡануниәте һәм дәүләт төҙөлөшө буйынса комитет рәйесе урынбаҫары була. Башҡортостандың Ер һәм мөлкәт мөнәсәбәттәре министрлығын етәкләй, 2013 йылдан — республиканың Ведомство-ара йәмәғәт хәүефһеҙлеге советы секретары. Маҡтаулы исемдәре һәм наградалары бар.
«Башинформ» агентлығы хәбәр иткәнсә, 19 майҙа Башҡортостан Дәүләт Йыйылышының пленар ултырышында Салауат Харрасовты Башҡортостандың Контроль-иҫәп палатаһы рәйесе вазифаһынан бушатыу тураһында ҡарар ҡабул ителде.


text:
Нефтекамала торлаҡ-коммуналь хужалыҡ тураһында бушлай гәзит сығарыла
Нефтекамала «Вести Управления жилищного хозяйства» тип аталған бушлай гәзит сыға башланы. Матбуғат баҫмаһының тиражы – 42100 дана, беренсе һаны Торлаҡ-коммуналь хужалыҡ һәм халыҡты көнкүреш хеҙмәтләндереү хеҙмәткәрҙәре көнөнә тура килтереп сығарылған. Гәзит Нефтекама Нәшриәт йортонда баҫтырыла, тип хәбәр иттеләр ҡала округы хакимиәтенең мәғлүмәт-аналитика бүлегендә.
Нефтекама халҡына түләү квитанцияһы менән бергә таратылған гәзиттең беренсе һанында торлаҡ-коммуналь хужалыҡ тураһында көнүҙәк мәғлүмәт бирелгән, уҙған йылға йомғаҡтар яһалған. Баҫма биттәрендә күп фатирлы йорт советтарын ойоштороуҙың законда ҡаралған үҙенсәлектәре менән танышырға, «Торлаҡ-коммуналь хужалыҡ: нимә өсөн һәм кемгә түләйбеҙ» темаһына белгестәр аңлатмаһын уҡырға мөмкин.


text:
Октябрҙә аҙыҡ-түлеккә 0,5 процентҡа хаҡ күтәрелгән
Республикала бер айҙа аҙыҡ-түлеккә 0,5 процентҡа хаҡ артҡан. Башҡортостанстат октябрҙәге ҡулланыусылар хаҡтары индексын баҫтырып сығарҙы. Статистиктар мәғлүмәттәренә ярашлы, аҙыҡ-түлеккә ҡарамаған тауарҙарға 0,6 процентҡа хаҡ артҡан, тауар һәм хеҙмәттәр октябрҙә 1,4 процентҡа ҡыйбатланған.
Хәтерегеҙгә төшөрәйек, август һәм сентябрҙә статистиктар республикала аҙыҡ-түлеккә хаҡтар төшөүен билдәләгәйне. Бөтә төр тауар һәм хеҙмәттәргә ҡулланыусылар хаҡтары индексы сентябрҙә авгусҡа ҡарата 99,9 процентты тәшкил итте. Туҡланыу продукттары ул саҡта бер айҙа 1 процентҡа арзанайғайны. Октябрҙәге мәғлүмәттәр буйынса, аҙыҡ-түлеккә бер аҙ хаҡтар күтәрелеүе күҙәтелә.
Йыл башынан алып тауар һәм хеҙмәттәргә ҡулланыусылар хаҡтары индексы Башҡортостанда 105,6 процентты тәшкил иткән. Рәсәй буйынса уртаса алғанда был күрһәткес 105,2% тәшкил итте. Волга буйы федераль округы буйынса иң түбән индекс Һарытау өлкәһендә — 104,3%. Киров өлкәһендә — 105,9%.


text:
Өфөлә электрон юл йөрөү билетын тулыландырыу адрестары үҙгәрҙе
«Өфө ҡалаһының электр транспорты идаралығы» муниципаль унитар предприятиеһы тарафынан ойошторолған универсаль электрон карталарын тулыландырыу пункттарында Башҡортостан социаль карталарындағы берҙәм социаль юл йөрөү билеттарын башҡаса тулаландырып булмай.
Юл йөрөү билеттарын Рәсәй Почтаһы бүлексәләрендә һәм «Башинформсвязь» салондарында тулыландырып мөмкин. Ғәмәлдәге тулылындырыу пункт адрестары тураһында мәғлүмәтте 8-800-100-81-80 ҡыҙыу линия телефоны аша (шылтыратыу бушлай) шылтыратып йәки Башҡортостан социаль карталар регистры сайтында алырға була.


text:
Башҡортостанда утыҙ район дауаханаһы яңы ашығыс ярҙам машиналары алдыФото: Олег Яровиков
Башҡортостанда утыҙ район дауаханаһы яңы ашығыс ярҙам машиналары алды
Башҡортостанда утыҙ район дауаханаһы яңы ашығыс ярҙам машиналары алдыФото: Олег Яровиков
Утыҙ яңы машина бөгөн район дауаханаларына юл алды. Ашығыс медицина ярҙамы машинаһының берәүһе 2,8 миллион һум тора, уларҙың дөйөм хаҡы 84 миллион һум тәшкил итте, тип хәбәр иттеләр Башҡортостандың һаулыҡ һаҡлау министрлығынан. 27 февралдә Республика балалар клиник дауаханаһының яңы диагностика үҙәгендә үткән кәңәшмәлә Башҡортостан Президенты машиналарҙы район үҙәктәренә тиҙ арала еткереү кәрәклеге хаҡында әйткәйне.
«Һаулыҡ һаҡлау системаһын яңыртыу программаһын тормошҡа ашырыу барышында ҡайһы бер средстволар артып ҡалды. Шул иҫәпкә 30 ашығыс ярҙам машинаһы һатып алынды. Улар реанимацион ҡорамалдар менән йыһазландырылған. Машиналар үҙәк район дауаханаларына тапшырыласаҡ. Тимәк, төпкөл ауылдарҙа ла реанимация автомобилдәре буласаҡ. Был машиналарҙы район үҙәктәренә тиҙерәк бирергә кәрәк», — тигәйне Рөстәм Хәмитов.
Шул уҡ кәңәшмәлә республика башлығы хәбәр итеүенсә, Башҡортостан өсөн «Сәләмәтлек үҙәге», «Ҡатын-ҡыҙҙар сәләмәтлеге» күсмә медицина модулдәре һәм балалар өсөн диагностика комплестары һатып алына. «Һәр машина 16 миллион һум тора. Улар ҙа заманса аппаратура менән йыһазландырылған», — тип аңлатты Президент.
БР Һаулыҡ һаҡлау министрлығының матбуғат хеҙмәтенән хәбәр итеүҙәренсә, йәмғеһе 18 күсмә модуль һәм 53 ашығыс медицина ярҙамы машинаһы һатып алыу планлаштырыла. 2011 йылдан алып Башҡортостан дауаханаларына 143 берәмек махсус техника йүнәлтелгән.


text:
Өфөлә «Сколково» фондының бөтә Рәсәй стартап-туры асылдыФото: Олег Яровиков
Өфөлә «Сколково» фондының бөтә Рәсәй стартап-туры асылды
Өфөлә «Сколково» фондының бөтә Рәсәй стартап-туры асылдыФото: Олег Яровиков
ӨФӨ, 2015 йыл, 22 апрель. /«Башинформ» мәғлүмәт агентлығы, Эльмира Сабирова/.
Өфө дәүләт нефть техник университетында ике көнлөк стартап-тур асылды. Ойоштороусылар уны перспективалы яңы технологиялар һәм ҡарарҙар эҙләү буйынса Рәсәйҙә иң ҙур проект тип атай. Унда ҡатнашыу өсөн республиканың баш ҡалаһына 400-ҙән ашыу кеше килде.
Сараны асып, Башҡортостан Хөкүмәте Премьер-министры урынбаҫары Дмитрий Шаронов стартап-тур кеүек ваҡиғалар Рәсәй төбәктәрендә инновацияны үҫтереү өсөн бик мөһим тип билдәләне.
— Беҙ бындай осрашыуҙарҙы дауам итергә әҙер. Был нефть химияһы, биомедицина, радиоэлектроника өлкәһендәге ҡаҙаныштарыбыҙ менән уртаҡлашыу өсөн яҡшы мөмкинлек. Иң мөһиме — маҡсатҡа ынтылыуҙан туҡтамаҫҡа кәрәк, — тине вице-премьер.
— Стартап-тур — таланттар эҙләү буйынса ҙур сараларҙың береһе. Беҙ Рәсәйҙең инновациялы картаһында Өфөнөң мөһим урын ала барыуына шатбыҙ. Университетыбыҙҙың ошо ваҡиғала ҡатнашыуы айырыуса ҡыуаныслы. Беҙ «Сколково» фонды менән тығыҙ бәйләнештәбеҙ. Мин стартап-турҙың йәштәргә яңы белем алырға, яңы технологиялар булдырырға ярҙам итәсәгенә ышанам, — тине Өфө дәүләт нефть техник университеты ректоры вазифаһын башҡарыусы Рәмил Бәхтизин.
Рәмил Бәхтизин беренсе көндө сығыштар һәм оҫталыҡ дәрестәре буласаҡ тип асыҡлыҡ индерҙе. Икенсе көндө эксперттар тарафынан алдан һайлап алынған командалар баһалама ағзаларына үҙҙәренең инновациялы проекттарын тәҡдим итәсәк.
«Сколково» фонды президенты кәңәшсеһе Пекка Вильякайнен Өфөгә өсөнсө тапҡыр килгән.
— Мин 200 кешелек ауылда тыуҙым һәм оҙаҡ йылдар шунда йәшәнем. 13 йәшемдә үҙемдең эшемде астым. Һуңғараҡ эшселәр яллай башланым һәм уларҙың һаны 26 илдә 10 меңгә етте. Өс йыл элек, ул ваҡытта миңә 39 йәш ине, эштән ситләштем. Хәҙер дивидендтар алам, — тип һөйләне миллионер.
Пекка Вильякайнен фекеренсә, кешеләр «уянһын» өсөн Рәсәй көрсөк хәлендә ҡалырға тейеш ине.
— Көрсөк — яңы компаниялар асыу өсөн иң яҡшы мәл. Хәҙер ҙур компаниялар, нефть производстволары һәм банктар яңы үҫеш юлын эҙләй. Был — бәләкәй эшҡыуарлыҡ өсөн үҙенсәлекле мөмкинлек. Минең күҙаллауымса, алдағы ун йылда Рәсәйҙә меңдәрсә эш урыны барлыҡҡа киләсәк, һәм уларҙың барыһы ла бәләкәй производство өлкәһендә тупланасаҡ, — тине Пекка Вильякайнен.
Конкурс программаһы йомғаҡтары буйынса беренсе урынға лайыҡ булыусы йәй көнө «Сколково» үҙәге территорияһында үтәсәк финалға путевка менән бүләкләнәсәк. Икенсе һәм өсөнсө урын алыусыларға фәнни-техник өлкәлә Бәләкәй предприятиеларға ярҙам фондынан гранттар, шулай уҡ финалда ҡатнашыуға саҡырыу тапшырыласаҡ.


text:
Балаҡатай районы хакимиәт башлығы тәғәйенләнде
24 мартта Яңы Балаҡатай ауылында Балаҡатай районы муниципаль районы Советы ултырышы үткәрелде. Унда муниципаль район хакимиәте башлығын тәғәйенләү тураһында мәсьәлә ҡаралды.
Конкурс һөҙөмтәләре буйынса Балаҡатай районы муниципаль районы хакимиәте башлығы вазифаһына контракт буйынса Мехоношин Павел Иванович тәғәйенләнде.
Павел Мехоношин 1960 йылда Дыуан районының Вознесенка ауылында тыуған. Башҡортостан ауыл хужалығы институтын һәм Мәскәү дәүләт технология академияһын тамамлаған.
Хеҙмәт эшмәкәрлеген 1983 йылда Дыуан районының Ленин исемендәге колхозында һөтсөлөк фермаһы мөдире булып башлай. 1986-1992 йылдарҙа КПСС-тың Дыуан район комитеты инструкторы, Дыуан районы "Октябрь байрағы" колхозының партком секретары, рәйес урынбаҫары булып эшләй. 1992-1993 йылдарҙа — Дыуан районының Ярославка ауыл Советы хакимиәте башлығы. 1993 йылдан 2001 йылға тиклем Дыуан районының "Октябрь байрағы" колхозы рәйесе, Дыуан районы "Агропромбанк"ыһының Мәсәғүт бүлексәһе идарасыһы, "Социнвестбанк"тың Дыуан районы буйынса филиалы директоры булып эшләй. 2001 йылдан әлегә тиклем Дыуан районының "Мәсәғүт ҡоро майһыҙландырылған һөт комбинаты" асыҡ акционерҙар йәмғиәтенең генераль директоры вазифаһын биләгән.


text:
Фото:
Башҡорт дәүләт аграр университетында «Студент яҙы-2012» фестиваленең һайлап алыу туры үтте
Фото:
Юғары уҡыу йорттары араһында йыл һайын үткәрелеүсе художестволы үҙешмәкәрлек фестиваленең икенсе этабы Башҡорт дәүләт аграр университетының Йәштәр һарайында үтте.
Үҙҙәренең сығыштарында уҡыу йорто студенттары республиканың ғына түгел, башҡа илдәрҙең дә мәҙәниәтен сағылдырырға тырышты. Сарала испан бейеүҙәре, португал йырҙары тәҡдим ителде. Шулай уҡ көнсығыш бейеүҙәре смотрҙа матур йолаға әүерелде – университеттың Эстетик тәрбиә биреү үҙәгендә махсус бүлек тә булдырылған.
Фестивалдә йәмғеһе 20-нән ашыу номер тәҡдим ителде. БДАУ исеменән конкурстың гала-концертында сығыш яһаясаҡ башҡарыусыларҙың исемдәре өсөнсө этапта, 18 майҙа, билдәле буласаҡ.